**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Φεβρουαρίου 2021, ημέρα Δευτέρα και ώρα 15.20΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».   (3η συνεδρίαση).

 Στη συνεδρίαση παρέστησαν ο Υφυπουργός Εξωτερικών, κ. Κωνσταντίνος Φραγκογιάννης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.

Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης),Αυγερινοπουλου Διονυσια, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρουλης Γεώργιος, Παπαναστάσης Νικόλαος, Δελης Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Αρχίζει η 3η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».

Η κυρία Σακοράφα, Ειδική Αγορήτρια του ΜέΡΑ25 προεδρεύει στην Αίθουσα της Ολομέλειας και μας ειδοποίησαν ότι θα έρθει σε λίγο. Περιμένουμε και τον Ειδικό Αγορητή του Κινήματος Αλλαγής, τον κ. Λοβέρδο, αλλά θα ξεκινήσουμε, γιατί το νομοσχέδιο έχει και αρκετά άρθρα, οπότε θα κερδίσουμε χρόνο.

Εισερχόμαστε, λοιπόν, στην ψήφιση του νομοσχεδίου επί της αρχής.

Γίνεται δεκτό το σχέδιο νόμου επί της αρχής;

Τον λόγο έχει ο Εισηγητής της Πλειοψηφίας, κ.Κωνσταντίνος Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):** Ναι.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ.Ιωάννης Αμανατίδης.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας):** Επιφυλασσόμαστε να τοποθετηθούμε στην Ολομέλεια, βλέποντας και τις νομοτεχνικές και ό,τι βελτιώσεις θα φέρει το Υπουργείο φυσικά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Μόλις έρθει ο Ειδικός Αγορητής του Κινήματος Αλλαγής, κ. Ανδρέας Λοβέρδος, θα του ζητήσουμε να τοποθετηθεί για λογαριασμό του Κινήματος Αλλαγής.

Τον λόγο έχει ο Ειδικός Αγορητής του Κ.Κ.Ε., κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Επί της αρχής, ήδη έχουμε δηλώσει ότι καταψηφίζουμε το νομοσχέδιο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ):** Επιφύλαξη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επομένως, ούτως η άλλως, το σχέδιο νόμου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας», γίνεται δεκτό επί της αρχής, κατά πλειοψηφία, αλλά τυπικά θα περιμένουμε και τον κύριο Λοβέρδο και την κυρία Σακοράφα για να έχουμε τη θέση όλων των κομμάτων.

Επειδή ορίστηκε προ ημερησίας διατάξεως συζήτηση την Πέμπτη, προφανώς, δεν θα εισαχθεί στην Ολομέλεια το παρόν νομοσχέδιο την Πέμπτη. Θα αποφασιστεί στη Διάσκεψη των Προέδρων πότε θα εισαχθεί στην Ολομέλεια.

Εισερχόμαστε τώρα στην κατ’ άρθρον συζήτηση και δίνω τον λόγο στον Εισηγητή της Πλειοψηφίας, τον κ. Κωνσταντίνο Μπογδάνο.

 **ΚΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριε Υπουργέ, κύριε Εισηγητή της Αντιπολιτεύσεως, κυρίες και κύριοι Αγορητές, θέλω, πριν απ’ όλα, να εξάρω το θετικό και εποικοδομητικό κλίμα, που χαρακτηρίζει τη συζήτηση του παρόντος σχεδίου νόμου, από όλες τις κοινοβουλευτικές ομάδες και τους συναδέλφους. Είναι μία απόδειξη ότι παρά τις υπαρκτές διαφορές μας έχουμε τη δυνατότητα να τιμούμε, όχι απλώς το γράμμα, αλλά και το πνεύμα του Κανονισμού της Βουλής, πράγμα που ιδιαίτερα για κρίσιμους εθνικά τομείς, όπως η εξωτερική πολιτική, εκπέμπει ένα σαφές μήνυμα προς όλες τις κατευθύνσεις, εντός και εκτός πατρίδος.

Στην επί της αρχής ανάγνωση του νομοσχεδίου, έχουμε την ευκαιρία να εξετάσουμε τόσο την κεντρική του φιλοσοφία και λογική όσο και τους κύριους άξονες των αλλαγών, που επιφέρει. Είναι αλλαγές, που, ως στόχο, έχουν τον εκσυγχρονισμό, τον εξορθολογισμό της οργανωτικής δομής και της λειτουργίας του Υπουργείου Εξωτερικών, αλλά και την ουσιαστική ενίσχυση της αποτελεσματικότητάς του σε ό,τι αφορά την ενεργή και δυναμική προάσπιση των εθνικών δικαίων και συμφερόντων, την προβολή της διεθνούς εικόνας της Ελλάδος και του Ελληνισμού, ως φάρο δικαίου, δημοκρατίας και πολιτισμού, με ευρύτερη αναφορά στην παγκόσμια κοινότητα.

Είχαμε, επίσης, την ευκαιρία στην επί της αρχής ανάγνωση του νομοσχεδίου, αλλά και πριν λίγο, νωρίτερα σήμερα, να ακούσουμε αναλυτικά τις θέσεις των φορέων που εμπλούτισαν, ουσιαστικά, τον κοινό μας προβληματισμό, για την περαιτέρω βελτίωση των προβλέψεων του εν λόγω νομοσχεδίου.

Σε αυτήν τη δεύτερη, την κατ’ άρθρο, ουσιαστικά, ανάγνωση, λόγω του μεγέθους του σχεδίου νόμου και των χρονικών, βεβαίως, περιορισμών, θα επιχειρήσω, αφενός να ομαδοποιήσω, κατά θεματική, τις επιμέρους προβλέψεις του, αναδεικνύοντας, όμως, ταυτόχρονα τις σημαντικότερες εξ αυτών.

 Βεβαίως, εννοείται πως αυτό δεν σημαίνει ότι δεν μπορούμε, όπως οφείλουμε άλλωστε, να συζητήσουμε ειδικότερα και περαιτέρω όποιο άλλο σημείο τυχόν αναδειχθεί από τις τοποθετήσεις των συναδέλφων. Και θέλω εδώ να επαναλάβω ότι το μέγεθος του παρόντος νομοσχεδίου, εν προκειμένω, διότι αυτό δεν ισχύει πάντα, αποτελεί ένα από τα σημαντικότερα πλεονεκτήματά του. Ρυθμίζει, με έναν τρόπο συνολικό, περιεκτικό, συστηματικό, όλα τα θέματα, που άπτονται της θεματολογίας του, χωρίς να δημιουργεί την ανάγκη για διάσπαρτες περαιτέρω ρυθμίσεις, που σε πολλές περιπτώσεις συμβάλλουν σε μία διάχυτη αίσθηση πολυνομίας ή και κακονομίας.

Είπα, την προηγούμενη φορά, που μου δόθηκε η ευκαιρία να απευθυνθώ στην Επιτροπή, ξεκινώντας τη συζήτηση ότι είναι ένα συμπίλημα των νομικών διατάξεων, προεδρικών διαταγμάτων, κυβερνητικών αποφάσεων, νόμων, οι οποίοι ρύθμιζαν ένα πεδίο και μία συνένωση σε ένα ενιαίο νομοσχέδιο και ίσως ένα νομοσχέδιο - οδηγό για το πώς θα μπορούσαμε και κυβερνητικά να κινηθούμε εφεξής.

 Το υπό εξέταση, λοιπόν, νομοσχέδιο διαρθρώνεται σε οκτώ μέρη.

 Το πρώτο μέρος από τα άρθρα 3 έως και 268 αποτελεί τον κατά κυριολεξία νέο Οργανισμό του Υπουργείου Εξωτερικών.

Στην τοποθέτησή μου στην επί της αρχής συζήτηση του νομοσχεδίου, αναφέρθηκα βεβαίως, ήδη στη σημασία των τριών πυλώνων επί των οποίων οργανώνεται στο εξής το Υπουργείο, τις διεθνείς σχέσεις, τις οικονομικές σχέσεις και την εξωστρέφεια, αλλά και τα θέματα του απόδημου ελληνισμού και της δημόσιας διπλωματίας. Για τον σχεδιασμό και την παρακολούθηση των δράσεων που εντάσσονται σ’ αυτούς τους τρεις πυλώνες ιδρύεται, με τα άρθρα 29 έως 36, νέα Διεύθυνση Στρατηγικού και Επιχειρησιακού Σχεδιασμού, ενώ με τα άρθρα 37 έως και 43, ιδρύεται, ως δεξαμενή σκέψης, το Κέντρο Σχεδιασμού Εξωτερικής Πολιτικής με στόχο την παροχή επιστημονικής υποστήριξης σε συνεργασία με ακαδημαϊκά ιδρύματα και την προετοιμασία της στρατηγικής του Υπουργείου σε θέματα αρμοδιότητάς του.

Με τα άρθρα 44 έως 49 αναδιοργανώνεται η Διπλωματική Ακαδημία σε κατεύθυνση δημιουργίας ενός ενιαίου κλάδου διπλωματών, με εκπαίδευση και στις τρεις κατευθύνσεις, πολιτικής, οικονομικής και δημόσιας διπλωματίας και έμφαση στα προγράμματα διαρκούς κατάρτισης και στην πιστοποίηση των δεξιοτήτων.

Ακολούθως, με τα δύο άρθρα 70 και 71 συστήνεται Γραφείο Αμυντικής Διπλωματίας ως μια δομή συντονισμού μεταξύ του Υπουργείου Εξωτερικών και του Υπουργείου Εθνικής Άμυνας, με αποστολή την ενημέρωση του Υπουργού Εξωτερικών και του Υπουργείου Εθνικής Άμυνας επί θεμάτων εθνικής άμυνας άμεσου ενδιαφέροντος.

Με τα άρθρα 145 έως 150, το συζητήσαμε και με τους φορείς νωρίτερα, καταργείται η Μεταφραστική Υπηρεσία και συστήνεται στη θέση της νέο Σώμα Πιστοποιημένων Μεταφραστών υπό την εποπτεία του Υπουργείου, με στόχο την απλοποίηση, την επιτάχυνση της διαδικασίας μετάφρασης εγγράφων, αλλά και την εξάλειψη, τελικά, της γραφειοκρατίας, χωρίς να θίγεται η αξιοπιστία των μεταφραζόμενων εγγράφων.

Με τα άρθρα 159 έως 214 περιγράφονται οι υπηρεσίες, οι αρμοδιότητες και τα πεδία δράσης της νέας Γενικής Γραμματείας Διεθνών Οικονομικών Σχέσεων και Εξωστρέφειας, η σύσταση της οποίας υπογραμμίζει την προτεραιότητα να ενταχθεί η οικονομική διπλωματία στον πυρήνα της λειτουργίας του Υπουργείου ως αναπόσπαστο τμήμα της εξωτερικής μας πολιτικής. Στο πλαίσιο της αποστολής της, ιδιαίτερη σημασία έχουν οι δράσεις για το συντονισμό του σχεδιασμού και της διαχείρισης της διεθνούς εικόνας της χώρας, τόσο συνολικά όσο και σε ότι αφορά τα ελληνικά προϊόντα και τις υπηρεσίες, αλλά και την προώθηση και προάσπιση, εν γένει, των ελληνικών οικονομικών και εμπορικών συμφερόντων στο εξωτερικό.

Με τα άρθρα 215 έως 251 του υπό συζήτηση νομοσχεδίου ορίζονται τα σχετικά με τη λειτουργία της επίσης νέας Γενικής Γραμματείας Απόδημου Ελληνισμού και Δημόσιας Διπλωματίας, η οποία, ενισχυμένη σε σχέση με την προηγούμενη δομή, επιφορτίζεται με τον συντονισμό και την υλοποίηση των δράσεων και λειτουργιών που εξυπηρετούν τις ανάγκες των Ελλήνων σε προξενικά, θρησκευτικά, μορφωτικά και πολιτιστικά θέματα. Εξάλλου, η έμφαση που αποδίδει η κυβέρνηση στην αναβάθμιση του ρόλου του απόδημου ελληνισμού και της ομογένειας, όπως άλλωστε έχει αποτυπωθεί μεταξύ άλλων και στο ζήτημα της ψήφου των Ελλήνων πολιτών κατοίκων εξωτερικού, υπογραμμίζεται και με τις προβλέψεις του 6ου μέρους του νομοσχεδίου, από τα άρθρα 452 έως 457, όπου περιλαμβάνονται οι διατάξεις για την επαναλειτουργία του Συμβουλίου Απόδημου Ελληνισμού, ενός θεσμού που μπορεί και πρέπει να εκφράσει τη δυναμική του οικουμενικού ελληνισμού, να δυναμώσει τη φωνή των ομογενών και των αποδήμων, ενισχύοντας, ακόμα περισσότερο, τους δεσμούς με την πατρίδα, αλλά και να συμβάλλει ουσιαστικά στον συντονισμό των κοινών μας δράσεων για την προώθηση των ελληνικών δικαίων και συμφερόντων.

Επιστρέφοντας στην κανονική αρίθμηση των Άρθρων, έκανα μία παράκαμψη θεματικού χαρακτήρα, υπογραμμίζω τις προβλέψεις των Άρθρων 254 έως 269, για τη σύσταση Δευτεροβάθμιου Πειθαρχικού Υπηρεσιακού Συμβουλίου, που στόχο έχει να ενισχύσει τη διαφάνεια, τη λογοδοσία και την διοικητική αποτελεσματικότητα.

 Στο 2ο τώρα μέρος του νομοσχεδίου, με τα άρθρα 287 έως 313, ορίζονται ζητήματα διπλωματικών και προξενικών αρχών, καθώς και ζητήματα των γραφείων οικονομικών και εμπορικών υποθέσεων και δημόσιας διπλωματίας.

Το 3ο δε μέρος του νομοσχεδίου, αφορά κατά κύριο λόγο τα τμήματα προσωπικού του Υπουργείου.

 Στην Α΄ ανάγνωση του νομοσχεδίου, κατά την τοποθέτησή μου, αναφέρθηκα λεπτομερειακά στις αλλαγές εκείνες που αφορούν τις θέσεις στους επιμέρους κλάδους, αλλά και τη λογική που διέπει αυτές τις αλλαγές, ώστε να εξυπηρετούνται καλύτερα οι ανάγκες και οι προτεραιότητες των τριών πυλώνων δράσης του Υπουργείου, στους οποίους και πριν αναφέραμε, στο πλαίσιο των δημοσιονομικών δυνατοτήτων της χώρας.

Και συνεπώς αφού τα έχουμε καλύψει, θεωρώ ότι δεν υπάρχει λόγος να επαναληφθώ και προχωράμε για λόγους οικονομίας της συζήτησης στην αναφορά στο γενικότερο πνεύμα εξ ορθολογισμού, το οποίο το βλέπουμε, για παράδειγμα, στην ενδεικτική σημαντική μείωση από 50 σε μόλις 2 των θέσεων για απασχόληση προσωπικού, με σύμβαση Ιδιωτικού Δικαίου Ορισμένου Χρόνου στην κεντρική Υπηρεσία του Υπουργείου. Επίσης και στην κατάργηση 15 θέσεων προσωπικού μόνιμου και με σύμβαση Ιδιωτικού Δικαίου Αορίστου και Ορισμένου Χρόνου διαφόρων ειδικοτήτων στην τεχνική υπηρεσία του Υπουργείου Εξωτερικών και την διατήρηση μόνο 5 θέσεων μηχανικών με σύμβαση Ιδιωτικού Δικαίου Αορίστου Χρόνου, καθώς και 18 οδηγών που είχαν μεταφερθεί στο παρελθόν στο Υπουργείο Εξωτερικών από άλλες υπηρεσίες του δημοσίου.

Αυτές οι περιπτώσεις, επαναλαμβάνω, κυρίως ενδεικτικά του πνεύματος που διέπει τις αλλαγές τις οποίες προβλέπει και προτείνει το νομοσχέδιο.

Υπογραμμίζω, επίσης, την ιδιαίτερη σημασία που έχει η σύσταση Διεύθυνσης Εκπαίδευσης και Ανάπτυξης Ανθρωπίνων Πόρων με το Άρθρο 137, υπό τη Γενική Διεύθυνση Προσωπικού και Διοικητικής Οργάνωσης, καθώς και η καθιέρωση με το άρθρο 328, νέου συστήματος αξιολόγησης στο οποίο μετέχει και ο αξιολογούμενος υπάλληλος και προβλέπει βαθμολογική κλίμακα και μετρήσιμους στόχους.

Επίσης, υιοθετείται 8βάθμιο βαθμολόγιο για τους υπαλλήλους του κλάδου Διοικητικού Προξενικού και του κλάδου Επικοινωνιών και Πληροφορικής, με τη σύσταση 2 καταληκτικών διευθυντικών βαθμίδων, ενώ το όριο ηλικίας για την αυτοδίκαιη αποχώρηση από την υπηρεσία ορίζεται στα 67 έτη για όλους τους διοικητικούς κλάδους του Υπουργείου Εξωτερικών, κατά τα ισχύοντα ουσιαστικά και για τους λοιπούς δημοσίους υπαλλήλους.

Το 4ο τώρα μέρος του νομοσχεδίου, τα άρθρα 425 έως 447, ρυθμίζει οικονομικά θέματα του Υπουργείου.

Με το 5ο μέρος που εκτείνεται από το άρθρο 448 έως και το άρθρο 451, ρυθμίζεται η κατάταξη των υπαλλήλων των διοικητικών κλάδων του Υπουργείου καθώς και τα σχετικά με το προσωπικό από τις μεταφερόμενες στο Υπουργείο υπηρεσίες του πρώην Υπουργείου Οικονομίας και Ανάπτυξης της Γενικής Γραμματείας Απόδημου Ελληνισμού και Δημόσιας Διπλωματίας και της Μεταφραστικής Υπηρεσίας του Υπουργείου Εξωτερικών, με τρόπο ώστε να διασφαλίζεται η διοικητική αποτελεσματικότητα χωρίς να πλήττονται τα εργασιακά δικαιώματα των εν λόγω υπαλλήλων.

Το 6ο μέρος, αφορά το Συμβούλιο Απόδημου ελληνισμού, στο οποίο ήδη αναφέρθηκα.

Το έβδομο μέρος του νομοσχεδίου, από τα άρθρα 458 έως 477, αφορά τα ζητήματα αναπτυξιακής και ανθρωπιστικής αρωγής -ιδιαίτερη έμφαση δίνεται εκεί - όπου και ορίζονται οι άξονες προτεραιότητας της εθνικής πολιτικής της διεθνούς αναπτυξιακής συνεργασίας, καθώς και τα όργανα υλοποίησης των σχετικών δράσεων. Η Διυπουργική Επιτροπή Συντονισμού Διεθνούς Αναπτυξιακής Πολιτικής και η Εθνική Συμβουλευτική Επιτροπή Αναπτυξιακής Συνεργασίας.

Πρόκειται για ένα ιδιαίτερα κρίσιμο πεδίο, που αναδεικνύει τον ανθρωπιστικό και τον αλληλέγγυο χαρακτήρα της ελληνικής δημοκρατίας, ο οποίος οργανώνεται με τρόπο που διασφαλίζει την αποτελεσματικότητα, τη σωστή ιεράρχηση και τη διαφάνεια στη χρήση των σχετικών ανθρώπινων υλικών, αλλά και άυλων πόρων.

Κυρίες και κύριοι συνάδελφοι, όπως επεσήμανα κατά την πρώτη ανάγνωση, το νομοσχέδιο αυτό εκσυγχρονίζει, εξορθολογεί και αναβαθμίζει, με τρόπο ενιαίο και με τρόπο συνολικό, τη δομή και τις λειτουργίες του Υπουργείου Εξωτερικών. Παρέχει τη δυνατότητα στην εκάστοτε πολιτική ηγεσία, αλλά και στο διπλωματικό και διοικητικό προσωπικό όλων των κλάδων του, που με συνέπεια και αποτελεσματικότητα υπηρετούν και προάγουν τα δίκαια και τα συμφέροντα της πατρίδας, συχνά υπό αντίξοες συνθήκες, να επιτελέσουν με ακόμα μεγαλύτερη δυναμική, το ιερό αυτό καθήκον.

Διασφαλίζει ότι οι δομές του Υπουργείου, ανταποκρίνονται στις σύγχρονες, επιτακτικές και πολύ επίπεδες ανάγκες, αλλά και αξιοποιούν με τον καλύτερο τρόπο, τόσο τις δυνατότητες της νέας τεχνολογίας όσο και τη συσσωρευμένη διπλωματική και διοικητική εμπειρία.

Εγγυάται, τέλος, στις Ελληνίδες και τους Έλληνες, ότι το ελληνικό κράτος τιμά τα χρήματα των φορολογουμένων και υπερασπίζεται με τον καλύτερο δυνατό τρόπο, τα συμφέροντα της Ελλάδος συνολικά και των πολιτών της, τόσο στο εξωτερικό όσο και στο εσωτερικό, σε ολόκληρο τον κόσμο.

Σας καλώ για αυτό, με πνεύμα συναίνεσης, συνεργασίας και εποικοδομητικής σύνθεσης, να φτάσει το παρόν νομοσχέδιο και με βάση τις ενστάσεις, παρατηρήσεις, προσεγγίσεις, προτροπές, συμβουλές, που ακούσαμε νωρίτερα και από τους φορείς, να φτάσει το παρόν, λοιπόν, νομοσχέδιο στην Ολομέλεια, υπό τις καλύτερες δυνατές συνθήκες, ώστε να ψηφιστεί και να ενισχύσει, ακόμα περισσότερο, την εθνική φαρέτρα, σε μία απολύτως κρίσιμη για τη χώρα μας, συγκυρία. Σας ευχαριστώ για την προσοχή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστούμε πολύ τον κύριο Μπογδάνο.

Κύριε Λοβέρδε, προηγουμένως τοποθετήθηκαν οι Εισηγητές και οι Αγορητές επί της αρχής του νομοσχεδίου. Το Κίνημα Αλλαγής επί της αρχής του νομοσχεδίου;

**ΑΝΔΡΕΑΣ ΛΟΒΕΡΔΟΣ(Ειδικός Αγορητής του Κινήματος Αλλαγής):** Επιφύλαξη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστώ κύριε Λοβέρδο. Παρακαλώ τον Εισηγητή της Μειοψηφίας, τον κύριο Αμανατίδη, να έρθει στο βήμα.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας):** Σας ευχαριστώ πολύ κύριε Πρόεδρε. Κύριε Υπουργέ, κυρίες και κύριοι από το Υπουργείο, κυρίες και κύριοι συνάδελφοι. Όπως είχα πει και την προηγούμενη φορά, στην Επιτροπή εδώ, κύριε Υπουργέ, το νομοσχέδιο αυτό κρίνεται από εμάς, με το εάν, τελικά, βλέπει στο μέλλον. Εάν, τελικά, βοηθάει στο να αναβαθμιστεί η θέση της χώρας μας στη διεθνή σκηνή και αν εξυπηρετεί τις ανάγκες, με καινοτομία σε μια νέα εποχή, ψηφιακή εποχή, χρησιμοποιώντας την τεχνοδιπλωματία, τη διπλωματία στον κυβερνοχώρο. Εάν δίνει τα απαραίτητα εφόδια και μέσα στους αγωνιστές -και εννοώ όλους όσους εργάζονται στο Υπουργείο Εξωτερικών- έτσι ώστε να ανταποκριθούν και στις ανάγκες, αλλά και να πετύχουν τους στόχους τους οποίους βάζει η εξωτερική πολιτική της χώρας μας.

Υπό αυτήν την έννοια θα κριθεί και το νομοσχέδιο και στη συνείδηση του ελληνικού λαού και φυσικά και στην αποτελεσματικότητά του και φυσικά για αυτό το λόγο θα τοποθετηθούμε και στην Ολομέλεια της Βουλής για αυτά τα θέματα. Όπως καταλαβαίνετε κύριε Υπουργέ, όταν έχεις 13 Φορείς, οι οποίοι μιλούν, τελειώνουν στις 2 η ώρα, έχουν κάνει ουσιαστικά τις προτάσεις τους, γραπτά μεν πριν 2-3 μέρες, αλλά ουσιαστικά τώρα παρουσιάζονται στην Επιτροπή με προφορικό λόγο και με διευκρινίσεις και παίρνοντας, ως θετικό θα έλεγα εγώ, την τοποθέτηση του κυρίου Υπουργού, αλλά πιστεύω και τη δική σας, ότι θα πάρετε πολύ σοβαρά υπόψη αυτά τα οποία κατατέθηκαν από τους Φορείς, καθόσον τουλάχιστον απ’ ότι κατάλαβα από όλους, κύριε Υπουργέ, δεν έγινε η προσωπική επαφή, ειδικά με μεγάλους κλάδους, όπως τον κύριο κλάδο, την Ένωση Διπλωματικών Υπαλλήλων με τον Υπουργό. Δεν είπα ότι δεν στείλανε υπόμνημα ή ότι δεν ξέρετε τις θέσεις, αλλά είναι διαφορετικό να είναι μία ζωντανή διαβούλευση, η οποία καταλήγει σε ένα σχέδιο νόμου, το οποίο παίρνονται υπόψη όλες τις απόψεις των εμπλεκόμενων Φορέων.

Από αυτήν την άποψη και η τοποθέτησή μας, δεν μπορεί να είναι κατ’ άρθρο και να ξεκινήσουμε: «ένα, δύο τρία» και να φτάσουμε στα 480, το καταλαβαίνετε. Υπάρχουν όντως οι ομάδες, έτσι όπως περιέγραψε ο Εισηγητής της Πλειοψηφίας, για τις οποίες έχουμε άποψη και θα εκφράσουμε την άποψή μου αυτές.

Ταυτόχρονα, κύριε Υπουργέ θα θέλαμε τις επόμενες ημέρες ή την επόμενη ημέρα, αύριο δηλαδή, να σας καταθέσουμε και αρκετές νομοτεχνικές βελτιώσεις, οι οποίες θεωρώ ότι θα βοηθήσουν- αν έχουμε κοινό σκοπό να βοηθηθεί το Υπουργείο- οι οποίες είναι στην κατεύθυνση και των θέσεων των Φορέων, τις οποίες εξέθεσαν εδώ, όπως επίσης και βοηθούν στη σωστή κατεύθυνση.

Από αυτή την άποψη ανακοινώνω από το βήμα αυτό, ότι θα καταθέσουμε τροπολογία, την οποία θα βάλουμε και σε ονομαστική ψηφοφορία που θα ζητήσουμε στην Βουλή- εκτός πια αν μας καλύψετε εσείς με τις αλλαγές θα φέρετε και τις βελτιώσεις- οπότε δεν θα έχουμε κανένα θέμα, αλλά θα καταθέσουμε τροπολογία με την οποία να λύνεται το ζήτημα των νοσηλίων και της ιατροφαρμακευτικής περίθαλψης των Ελλήνων διπλωματών, αλλά και του Προσωπικού το οποίο υπηρετεί στο εξωτερικό και η οποία θα κατατεθεί και στην Επιτροπή και θα είναι υπόψιν σας και για μελέτη- και εδώ ζητάω και τη στήριξη και των άλλων Κομμάτων από την Αντιπολίτευση- και νομίζω ότι μπορούμε να συμφωνήσουμε σε αυτό απέναντι στην Κυβέρνηση, ειδικά γι’ αυτή την τροπολογία, η οποία άπτεται και συμφωνεί με τις θέσεις οι οποίες εκφράζουν και οι διπλωμάτες και οι υπάλληλοι του Υπουργείου Εξωτερικών. Αυτό είναι σημαντικό, δηλαδή αυτή η τροπολογία την οποία σας καταθέτουμε.

Το δεύτερο που θέλω να πω σε σχέση και με τη φιλοσοφία είναι ότι στο εξής. Ο κύριος Υπουργός, ο κ.Δένδιας, στην Επιτροπή την προηγούμενη υπερασπίστηκε τον τρόπο με τον οποίο το φέρνει, δηλαδή ως νόμο, θεωρούμε όμως ότι δεν είναι ευέλικτο και δεν ρυθμίζει σε βάθος αυτά τα οποία θα μπορούσαν να γίνουν με συζήτηση, έτσι ώστε να γίνουν με ένα άρθρο, το οποίο θα πηγαίνει μετά με προεδρικά διατάγματα.

Η άλλη άποψη την οποία εξέφρασε ο κ. Υπουργός, ειδικά για την υποστελέχωση, είπε το εξής και το άκουσα και από άλλους Εισηγητές νομίζω, ότι αυτές οι θέσεις που προβλέπονται, οι 920, ποτέ δεν έχουν πληρωθεί όλες, άρα αφού δεν έχουν πληρωθεί όλες αυτές, τις κόβουμε τις θέσεις αυτές, προκειμένου να αυξήσουμε την στελέχωση και να πούμε, ότι είχαμε 600 συν 920 και τώρα έχουμε 600 συν 800 και ανεβάσαμε την στελέχωση. Δεν γίνεται έτσι, ίσα ίσα που θα πρέπει να διατηρηθούν αυτές οι θέσεις, να στελεχωθούν και δεν είπα ότι «αυτό θα το κάνετε αύριο», γιατί γνωρίζω τις διαδικασίες με τις οποίες μπαίνουν είτε στο διπλωματικό Σώμα είτε στους άλλους κλάδους και ξέρω ότι δεν μπαίνουν αυτόματα. Ωστόσο, μπορεί να μπει ένα πλάνο σε μια πενταετία να έχουν κλείσει αυτές οι θέσεις. Δεν υπάρχουν οι οικονομικοί περιορισμοί τους οποίους είχαμε εμείς σαν Κυβέρνης, εδώ αναδείχθηκε από όλη τη Βουλή και έχετε τη στήριξη όλης της Βουλής, δηλαδή την διαπιστωμένη υποχρηματοδότηση του Υπ.Εξ. και αυτό να λήξει.

Εξωτερική πολιτική δεν γίνεται χωρίς χρηματοδότηση, ελεγμένη, στοχευμένη για το πού θα πάει, αλλά δεν γίνεται χωρίς να υπάρξει χρηματοδότηση. Εδώ είναι και η υποστελέχωση. Πώς θα δώσεις τις μάχες; Η αντεστραμμένη πυραμίδα η οποία υπάρχει πρέπει να αλλάξει. Άρα, λοιπόν, καμία οργανική θέση από το ΥΠΕΞ δεν θα πρέπει να καταργηθεί και ας είναι κενή. Είναι πεδίο δόξης λαμπρό να συμπληρωθούν, εφόσον, βεβαίως, κρίνεται ότι οι θέσεις αυτές δεν φτάνουν και νομίζω ότι δεν φτάνουν.

Οι διπλωμάτες και όλοι οι υπάλληλοι στις εξωτερικές υπηρεσίες υπερβάλουν τον εαυτό τους, πάνω από τον εαυτό τους, για να μπορέσουν να καταφέρουν αυτά τα οποία ζητάει η εξωτερική πολιτική. Επίσης εδώ θα πρέπει, προφανώς με νομοτεχνικές βελτιώσεις, οπωσδήποτε αυτό για τα δίδακτρα, τα δύο χρόνια που έχουν, να απαλειφθούν, κύριε Υπουργέ. Αυτά επί της φιλοσοφίας και το πώς μας απάντησε ο Υπουργός στην Επιτροπή την προηγούμενη.

Κύριε Πρόεδρε, είμαστε απέναντι στο κεφάλαιο που αναφέρεται στη Γενική Γραμματεία Απόδημου. Τη θεωρούμε υποβάθμιση. Εγώ είχα κάνει και την πρόταση μάλιστα, με προσωπική εκτίμηση ότι θα πρέπει να υπάρχει ένας μόνιμος υφυπουργός, που να βγαίνει με την αυξημένη πλειοψηφία από την Επιτροπή Ελληνισμού της Διασποράς, έτσι ώστε να βγαίνει και το κλίμα το οποίο χρειάζεται για να υπάρχει η πολιτική απέναντι στον απόδημο ελληνισμό. Είναι μια πρόταση την οποία σκεφτείτε την. Δεν το είπα για τώρα, αλλά είμαστε απέναντι σε όλη την υποβάθμιση που γίνεται στη Γενική Γραμματεία και δεν γίνεται μόνο στη Γενική Γραμματεία Απόδημου, κύριε Υπουργέ. Γίνεται και απέναντι στην πολιτιστική πολιτική την οποία πρέπει να έχουμε. Ποια πολιτιστική πολιτική έχει το Υπουργείο Εξωτερικών να προωθήσει προς τα έξω;

Υπήρχε παλιά το Ελληνικό Ίδρυμα Πολιτισμού, το οποίο ήταν στο Υπουργείο Εξωτερικών. Οι δράσεις του ακόμα και τώρα είναι στο Εξωτερικών. Ήταν στην Κύπρο, αλλά επειδή θεωρήθηκε ότι είναι το ίδιο, καταργήθηκε η δραστηριότητα από την Κύπρο. Αυτό ήταν στο Υπουργείο Εξωτερικών, μαζί με την αντίστοιχη διεύθυνση και ήταν ένας πολύ καλός μηχανισμός προώθησης της πολιτιστικής διπλωματίας, γιατί είναι βασικό το να υπάρχει ένα τέτοιο εργαλείο. Τότε, για λόγους πολιτικούς, όταν άλλαξε ένας Υπουργός και πήγε στο Υπουργείο Πολιτισμού, τον πήρε μαζί του το φορέα. Αυτήν τη στιγμή είναι το Ελληνικό Ίδρυμα Πολιτισμού μαζί με το Ελληνικό Κέντρο Βιβλίου σε έναν οργανισμό. Καταργήθηκε με μνημονιακή υποχρέωση.

Τι μπορείτε να κάνετε, το οποίο το έχουμε δουλέψει; Αν ψάξετε στη θεσμική μνήμη, θα βρείτε και έτοιμο νομοσχέδιο, το οποίο δεν μπορέσαμε να περάσουμε – εγώ ήμουν υπεύθυνος τότε – να πάρετε το Ελληνικό Ίδρυμα Πολιτισμού, σε συνεργασία με το Υπουργείο Πολιτισμού, να έρθει στο Υπουργείο Εξωτερικών για να ασκήσετε πολιτιστική διπλωματία. Πώς θα την ασκήσετε; Πρέπει να έχεις ένα εργαλείο. Δεν έχει τίποτα το Υπουργείο Εξωτερικών. Το ΕΚΕΒΙ πρέπει να γίνει ξεχωριστή διεύθυνση, έτσι ώστε να μπορέσει και το Υπουργείο Πολιτισμού να κάνει πολιτική για το βιβλίο, η οποία αυτήν τη στιγμή είναι υποβαθμισμένη. Πρέπει να γίνει αυτό το πράγμα, κατά την άποψή μας. Είναι μια πρόταση την οποία καταθέτουμε και στον δημόσιο διάλογο. Υποβαθμίζεται, δηλαδή και η πολιτιστική διπλωματία και η θρησκευτική διπλωματία. Δεν είναι το ίδιο πράγμα είναι. Μπορεί να είναι στο εξωτερικό, αλλά υπάρχουν διαφορετικά θέματα, τα οποία πρέπει να προωθηθούν.

Μια και μιλάμε για τη θρησκευτική διπλωματία, θα ήθελα να σας καταθέσω μια πρόταση η οποία ήταν στον παλιότερο νόμο, η οποία αφορά σε σχέση με τις δαπάνες για τη Διοίκηση του Αγίου Όρους, την οποία θα σας καταθέσουμε και η οποία λέει ότι θα πρέπει η Διοίκηση του Αγίου Όρους να έχει τακτική επιχορήγηση από τον προϋπολογισμό του ΥΠΕΞ, να κάνει και προϋπολογισμό για την επόμενη χρονιά και να αποδίδει αυτά τα οποία χρειάζονται για τα έξοδά του, με τα τιμολόγιά του κλπ. Αυτό δεν υπάρχει. Κατά την άποψή μου, θα πρέπει να γίνει αυτό, όπως και να προστεθεί για το Διοικητή να έχει τουλάχιστον πτυχίο πανεπιστημιακής εκπαίδευσης. Αυτά τα δύο ζητήματα είναι σε σχέση με το Άγιο Όρος.

Κυρίες και κύριοι βουλευτές, θεωρούμε πολύ σημαντική την ενίσχυση των αγωνιστών του Υπουργείου Εξωτερικών. Όσο αφορά τόσο το Συμβούλιο Απόδημου Ελληνισμού, κύριε Υπουργέ, δεν ξέρω αν εσείς μπορείτε να το κάνετε. Είναι ακριβώς όπως το είχαμε καταθέσει εμείς στο προηγούμενο σχέδιο νόμου και συμφωνούμε. Θέλουμε μια προσθήκη μόνο σε ένα σημείο, για να ενισχύσει και άλλες συλλογικότητες. Ωστόσο, όμως, με τον τρόπο που ήρθε χωρίς να γίνει διαβούλευση με την Ομογένεια, χωρίς να γίνει κτήμα της Ομογένειας, χωρίς να υπάρξουν αυτές οι διαδικασίες, μοιάζει σαν ένα ξένο σώμα αυτήν τη στιγμή.

Θα πρέπει το Υπουργείο Εξωτερικών να δεσμευτεί και ο Υπουργός ότι, για να μην το κάνουμε αυτό το νομοσχέδιο να συζητάμε για το Συμβούλιο Απόδημου Ελληνισμού τώρα θα κάνει ειδική συνεδρίαση κύριε Πρόεδρε και κάνω έκκληση και σε εσάς, η Επιτροπή Εξωτερικών και Άμυνας για την ενεργοποίηση του ΣΑΕ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τέθηκε προχθές κύριε Αμανατίδη στον Υπουργό Εξωτερικών. Είναι κατατεθειμένο και εκκρεμεί.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας):** Θα πρέπει να μας απαντήσει όμως. Θα πρέπει λοιπόν να γίνει ειδική συζήτηση γιατί για να γίνει όλη αυτή η ενεργοποίηση, εγώ θεωρώ ότι ένα κόμμα μόνο του και μία κυβέρνηση δεν μπορεί να το κάνει, χρειάζεται τη στήριξη τη διακομματική, αν δεν γίνει έτσι θα μείνει γράμμα κενό και θα έχουμε μόνο ότι το ψηφίσαμε. Είναι πολύ θετικό το ότι η έδρα του ΣΑΕ είναι στη Θεσσαλονίκη στην πατρίδα μου. Εκεί θα πρέπει να δούμε κάποια ζητήματα αν μπορούμε σε σχέση με υπαλλήλους που ήταν στο παλιό ΣΑΕ και ένας τρόπο, με τον οποίο μπορούν να ικανοποιηθούν κάποια πράγματα. Μπορεί να βρεθεί φόρμουλα εφόσον υπάρχει η πολιτική βούληση για το ΣΑΕ. Είναι πολύ σημαντικό σας ξαναλέω η υλοποίησή του και θέλει διακομματική προσπάθεια.

Επίσης, σε σχέση με την προξενική διαχείριση θα πάω αποσπασματικά σε κάποια θέματα τα οποία τα θεωρούμε κύρια. Οι προτάσεις τις οποίες έκανε η Ένωση Διπλωματικών Υπαλλήλων, είναι στην κατεύθυνση τους οι περισσότερες σωστές και μπορούν και πρέπει νομίζω να γίνουν δεκτές. Η αλλαγή μας στην προξενική διαχείριση είναι το 40% να γίνει 100% κύριε Υπουργέ. Στις ειδικές δαπάνες, σας είπα ότι για τα νοσήλια θα καταθέσουμε ξεχωριστή τροπολογία για την οποία θα ζητήσουμε και ονομαστική ψηφοφορία. Για τα δίδακτρα να υπάρχει η απάλειψη της πρότασης υπό την προϋπόθεση ότι τα τέκνα των ανωτέρω υπαλλήλων έχουν φοιτήσει στα δύο αμέσως προηγούμενα χρόνια.

Στα τυπικά προσόντα προαγωγής, η προτεινόμενη αλλαγή που έχουμε είναι από τον γραμματέα πρεσβείας α΄ στο βαθμό του συμβούλου πρεσβείας β΄ που λέτε, η τετραετής υπηρεσία στον κατεχόμενο βαθμό να γίνει τριετής, είναι αυτό που λέγαμε στους χαμηλότερους βαθμούς κρατάτε μεγαλύτερο το διάστημα. Στις ειδικές αποστολές, οι ειδικές αποστολές με τον τρόπο που χρησιμοποιούντο είναι με συγχωρείτε αποσπάσεις ή μεταθέσεις. Εάν χρησιμοποιηθούν έτσι είναι κρυφές μεταθέσεις ή κρυφές αποσπάσεις για ένα χρονικό διάστημα αυτό πρέπει να σταματήσει. Να μην είναι 50 να είναι 25, αυτό βέβαια εντάξει ένας Υπουργός Εξωτερικών άμα χρειαστεί και μία, δύο, και τρεις θα κάνει περισσότερα και θα τις κάνει δεν συζητάμε γι’ αυτό, αλλά δεν μπορεί να γίνει κανόνας η μεγέθυνση αυτού του αριθμού και να είναι για όλους τους υπαλλήλους, όλων των κλάδων του Υπουργείου.

Ένα θέμα το οποίο είναι και στην υπηρεσία σας κύριε Υπουργέ. Για τις διατάξεις που έχετε για τις μεταφερόμενες υπηρεσίες και το προσωπικό του πρώην Υπουργείου Οικονομίας και Ανάπτυξη, η προτεινόμενη αλλαγή που έχουμε είναι όχι αυτή τη ρύθμιση την οποία κάνετε εσείς που πηγαίνουν εκεί και όσοι δεν θέλουν γυρνάνε πίσω. Στον κλάδο εμπειρογνωμόνων εφόσον υπάγονται στην κατηγορία ειδικό επιστημονικό προσωπικό και διαθέτουν από τα γενικά προσόντα του άρθρου 319. Οι υπάλληλοι αυτής της κατηγορίας κατατάσσονται στη βαθμίδα του εμπειρογνώμονα συμβούλου και δεν διατηρούν την προσωπική διαφορά στις αποδοχές τους.

Επίσης μεταφραστική υπηρεσία, είναι 9 υπάλληλοι της μεταφραστικής υπηρεσίας που είναι εκεί, γνωρίζω το τι αντιρρήσεις υπάρχουν γιατί προσπαθήσαμε και εμείς τότε να κάνουμε κάποια πράγματα, ξέρω τις αντιρρήσεις που μπορεί να έχει κάποιο άλλο Υπουργείο ή το Γενικό Λογιστήριο του Κράτους. Εδώ όμως αν πάρετε πολιτική απόφαση μπορείτε πολύ σωστά να τους μεταφέρετε στην υπηρεσία άλλα να έχουν τα δικαιώματα τα οποία έχουν γιατί είναι υπάλληλοι οι οποίοι δούλεψαν σε αυτή την υπηρεσία κύριε υπουργέ πολλά χρόνια σε αντίξοες συνθήκες, τη γνωρίζω τη μεταφραστική υπηρεσία. Όπως επίσης και για τους μεταφραστές, έχουν το δίκιο σε σχέση με τα δημόσια έγγραφα και την εμπιστευτικότερη αν θέλετε των brand name και το αν τα έγγραφα αυτά τελικά, γιατί όταν είχαν τη σφραγίδα του Υπουργείου Εξωτερικών, ουσιαστικά γινόταν και ο έλεγχος αν είναι γνήσιο, αν έχει το πιστοποιητικό που δίνεται ή δεν είναι γνήσιο.

Νομίζω ότι πρέπει να δείτε κάποια διαδικασία που να μπορούν γιατί ουσιαστικά ο όγκος των οποίων έχουν οι 130 αυτοί και θα πρέπει να μπουν και άλλοι μέσα από διαγωνισμούς, υπάρχουν πολλές ειδικότητες σε γλώσσες που λείπουν ενώ έχει αυξηθεί η ανάγκη για ορισμένες γλώσσες δεν υπάρχουν στους μεταφραστές αυτή τη στιγμή.

 Θα πρέπει να προκηρυχθούν, δηλαδή σε συγκεκριμένες γλώσσες, στις οποίες ενώ υπάρχει ανάγκη δεν υπάρχουν. Είναι όγκος των δημοσίων εγγράφων. Είναι πολύ θετικό το ότι κάνετε αυτό με τα ασφαλιστικά. Σας πιστώνω τα θετικά, αλλά πρέπει να δείτε και τα άλλα. Ωστόσο, πρέπει να δείτε και τα άλλα, γιατί συνήθως είναι τα δημόσια έγγραφα. Λείπει, βέβαια μια συνολική πολιτική, η οποία αν θέλετε για τους μεταφραστές και για τη μετάφραση συνολικά, εμπλέκονται προφανώς και άλλα Υπουργεία, όπως Υπουργείο Παιδείας, κ.λπ., τώρα όμως σε αυτό το νομοσχέδιο δεν είναι του παρόντος.

Νομίζω, ότι αυτά είναι κύριε Πρόεδρε. Βέβαια, έχουμε και διάφορα ακόμα, τα οποία θα σας στείλω, γιατί είδα και τη διάθεση να αλλάξετε κάποια πράγματα ως νομοτεχνικές βελτιώσεις. Σε κάθε περίπτωση, ίσως είναι καλό που αναβάλλεται η συνεδρίαση μας, αν γίνει προ ημερησίας, να δοθεί χρόνος, γιατί όντως έχει πάρα πολλά άρθρα. Ξέρετε καλό είναι να ακούμε τους ανθρώπους και νομίζω ότι πάνε στη σωστή κατεύθυνση οι προτάσεις των φορέων και το κλίμα το οποίο είδαμε είναι καλό.

 Έχουμε, όμως και εμείς την απαίτηση και από εσάς αλλά και τον εαυτό μας, αν θέλετε με τις προτάσεις που συμβάλλουμε, να γίνει ένα Υπουργείο του μέλλοντος. Δεν μπορεί να μαραζώσει το Υπουργείο αυτό, μην καταργείτε τις θέσεις. Είναι μαράζωμα. Το ίδιο έγινε και με νοσοκομεία. Έγινε μια πολιτική, η οποία ακολουθήθηκε και στη Θεσσαλονίκη. Κλείσανε οργανικές και κλείσανε μετά το νοσοκομείο. Όταν, όμως το αφήνεις παλεύεις για να στελεχωθούν αυτά. Επειδή το Υπουργείο Εξωτερικών, νομίζω κατά γενική ομολογία, έχει αδικηθεί σε σχέση με τη στελέχωση και με τη χρηματοδότηση, έχετε από εμάς την βοήθεια και από όλη την αντιπολίτευση, να το παλέψετε. Να το παλέψετε, όμως πραγματικά και εκεί θα σας συμπαρασταθούμε. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρία Σακοράφα, πριν συνεχίσουμε, επειδή τοποθετήθηκαν όλοι οι αγορητές και οι εισηγητές των κομμάτων επί της αρχής του νομοσχεδίου, η Μέρα25 θα τοποθετηθεί;

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Επιφυλασσόμαστε για την Ολομέλεια, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ωραία, επιφύλαξη για την Ολομέλεια, ευχαριστούμε πολύ.

 Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):**  Ευχαριστώ, κύριε Πρόεδρε. Κυρίες και κύριοι, για να υπεισέλθω στην ανάλυση των άρθρων, στην εξέταση των άρθρων, θα βασιστώ στα θέματα τα οποία έθεσα επί της αρχής. Έχω πολλά χρόνια να κάνω εισήγηση σχεδίου νόμου, διότι πάντα είχα άλλες αρμοδιότητες. Ακολουθώντας, αυτό που έκανα από την πρώτη μέρα που μπήκα στη Βουλή το 2000, είναι όταν τοποθετούμε επί της αρχής να θέτω ορισμένα ζητήματα που τα εκτιμώ ότι είναι ζητήματα επί της αρχής και στη συνέχεια η εξέταση των άρθρων να υπακούει στην επί της αρχής τοποθέτηση μου.

Έθεσα οχτώ θέματα στην επί της αρχής συζήτηση. Το οργανόγραμμα του Υπουργείου, πως δεν πρέπει να συμπεριλαμβάνεται σε νόμο. Αυτό το θεώρησα και το θεωρώ θέμα αρχής. Τη θέση του μόνιμου υπηρεσιακού υφυπουργού, που είναι όργανο που είναι απαραίτητο στο Υπουργείο Εξωτερικών και δεν το προβλέπει το παρόν σχέδιο νόμου, που ως μεταρρυθμιστικό, όπως βαφτίζεται, θα έπρεπε να περιλαμβάνει μεταρρυθμίσεις και δεν περιλαμβάνει.

Τα οικονομικά του Υπουργείου, που είναι το θέμα, το βασικό θέμα, ένα από τα πολύ βασικά θέματα για τη λειτουργία του Υπουργείου Εξωτερικών και την επιτέλεση της αποστολής του.

Το ζήτημα της αναντιστοιχίας ανάμεσα στο διπλωματικό προσωπικό που υπηρετεί στην κεντρική υπηρεσία και εκείνου που υπηρετεί στο εξωτερικό και εδώ ο κ. Δένδιας έκανε ένα λάθος, με κατάλαβε λάθος, θεώρησε ότι εγώ λέω ότι ο νόμος προβλέπει την αντιστοιχία αυτή, που δεν το προβλέπει, αλλά εγώ έλεγα κατά τα διεθνώς κρατούντα, κατά την εμπειρία και τις καλές πρακτικές των κρατών του δυτικού κόσμου.

Τα ευρωπαϊκά θέματα, που δεν ρυθμίζονται υπηρεσίες και όργανα που θα τα υποδέχονται και θα τα διεκπεραιώνονται με τον καλύτερο δυνατό τρόπο.

Τη διάρθρωση υπηρεσιών που αφορούν βασικά υποκείμενα των διεθνών σχέσεων.

Τα νοσήλια, που τα ανέφερα το πρωί και την ασφάλιση.

Και μια δική μου πρόταση, ας μου συγχωρεθεί το πρώτο πρόσωπο, για τη συμπλήρωση του Εθνικού Συμβουλίου Εξωτερικής Πολιτικής με τον Υπουργό Άμυνας.

Αυτά είναι τα οκτώ θέματα που έθεσα επί της αρχής, προκειμένου ένα σχέδιο νόμου όχι να είναι καλό, γιατί μπορεί ένα σχέδιο νόμου να μην κάνει μεταρρυθμίσεις, να κάνει διορθώσεις, αλλά για να είναι μεταρρυθμιστικό ένα σχέδιο νόμου, να διαλαμβάνει ρυθμίσεις που προχωρούν τα πράγματα και βοηθούν την άσκηση εθνικής και εξωτερικής πολιτικής, με αυτό τον γνώμονα και το κριτήριο, δεν βλέπω γιατί έχουμε τέτοιου είδους σχέδιο νόμου εδώ, παρότι και ο Υπουργός, αλλά και ο κ. Μπογδάνος από την πλευρά της πλειοψηφίας και σήμερα και την περασμένη εβδομάδα επέμειναν για το αντίθετο.

Όσον αφορά τώρα να δούμε ένα προς ένα τα θέματα τα οποία ανέφερα επί της αρχής.

Κυρίες και κύριοι, εάν πάμε στο άρθρο 479 του σχεδίου νόμου, για τις καταργούμενες διατάξεις και καταργούμενα νομοθετικά κείμενα, θα δείτε ότι καταργούνται 4 προεδρικά διατάγματα, 4 προεδρικά διατάγματα. Τι σημαίνει αυτό, αγαπητέ κύριε Μπογδάνο; Ότι όλα τα υπηρεσιακά θέματα και οι υπηρεσίες διαρθρώνονται μέχρι στιγμής και επί δεκαετίες ολόκληρες ρυθμίζονται με τα προεδρικά διατάγματα. Σήμερα λέτε, με νόμο, δηλαδή, εννοείτε ότι για κάθε αλλαγή που θα κάνει ο Υπουργός, ετούτος, ο επόμενος, γιατί θα βλέπει πως αυτές οι υπηρεσίες δεν λειτουργούν με τον καλύτερο δυνατό τρόπο, θα έπρεπε και θα πρέπει να έρχεται νόμος στη Βουλή, να ασκείται νομοθετική πρωτοβουλία για διορθώσεις ή για αλλαγές. Είναι πρώτη φορά από το 1931 και τον Ελευθέριο Βενιζέλο, που έχουμε νόμους περί Υπουργείου Εξωτερικών, που υπάρχει αντιμετώπιση αυτών των θεμάτων με νόμο. Ένα ζήτημα, λοιπόν, ενός νομοθετικού πλεονασμού, ενός νομοθετικού πληθωρισμού που στρέφεται εναντίον της αρχής, που η πλειοψηφία εδώ μας είπε. Αντί των πολλών νόμων και της πολυνομίας, ένας. Ένας νόμος όμως δεν πρέπει να περιλαμβάνει τέτοιου είδους θέματα.

Όσον αφορά στον Υπηρεσιακό Γενικό Γραμματέα, σας είπα την Παρασκευή ότι και τον Υπηρεσιακό Γενικό Γραμματέα δεν τον αφήνετε να κάνει τον συντονιστικό του ρόλο, γιατί ασκεί και πάρα πολλές διοικητικές αρμοδιότητες, που αποπροσανατολίζουν τον κάθε φορά φορέα αυτού του οργάνου, δηλαδή, των αρμοδιοτήτων με καθήκοντα πέραν του συντονιστικού διπλωματικού του ρόλου.

Θα θέλαμε, κάτι που θέλατε και εσείς το 2000, τη θέσπιση του μόνιμου Υπηρεσιακού Υφυπουργού, ενός οργάνου που θα καταλαμβάνει τη σχετική θέση διπλωμάτης αφυπηρέτησα και ο οποίος διπλωμάτης αφυπηρέτησα θα είναι η μεταφορά της μνήμης από κυβέρνηση σε κυβέρνηση. Είχαμε τέτοια εμπειρία; Εσείς το προτείνατε το 2000, μετά το ξεχάσατε, το ξεχνάτε και σήμερα.

Υπήρχε, επί 32, περίπου, χρόνια τον 20ο αιώνα 1936 έως 1968, η Χούντα το κατήργησε. Υπήρχε μόνιμος υπηρεσιακός Υφυπουργός.

 Πώς εργάστηκε, τι έργο παρήγαγε, δεν γνωρίζω ούτε έκανα και έρευνα, αλλά πάντως υπήρχε.

 Επειδή γνωρίζω ότι κάθε φορά που αλλάζουν οι κυβερνήσεις υπάρχει μια αναστάτωση πάντα, ο υπηρεσιακός Υφυπουργός θα ήταν πραγματικά το κατάλληλο όργανο που θα μετέφερε κοινές απόψεις περί πολιτικής, έτσι όπως διαμορφώθηκαν επί πάρα πολλά χρόνια, φορές και δεκαετίες στα μεγάλα και σοβαρά μας θέματα.

Ούτε αυτό το συμπεριλαμβάνετε στο σχέδιο νόμου το παρόν.

 Πάμε τώρα στο θέμα των ευρωπαϊκών υποθέσεων. Πολύ ωραία είναι η ιδέα, ο κ. Κουμουτσάκος την κατέθεσε. Την υποστηρίζω χρόνια τώρα. Το Υπουργείο Εξωτερικών πρέπει να μετονομαστεί σε Υπουργείο Εξωτερικών και Ευρωπαϊκών Υποθέσεων.

Οι ευρωπαϊκές υποθέσεις δεν είναι εξωτερικές υποθέσεις, είναι ευρωπαϊκές υποθέσεις με τη διάσταση που έχουν πια μετά από τόσες δεκαετίες συμμετοχής μας στην Ευρωπαϊκή Ένωση.

 Εδώ, αντί να ενισχύεται αυτή η διάσταση υποβαθμίζεται, γιατί και τη Γενική Γραμματεία καταργείτε. Δεν την είχατε στελεχώσει με Γενικό Γραμματέα, αυτό έδειξε από την αρχή πως η κυβέρνηση Μητσοτάκη δεν ήθελε αυτή την θέση να υπάρχει στο Υπουργείο Εξωτερικών. Τώρα καταργείτε τη Γενική Γραμματεία, αλλά όπως είπα και την Παρασκευή καταργείτε και τη Διεύθυνση Συντονισμού των Ευρωπαϊκών Θεμάτων, όπως τα διαχειρίζονται τα άλλα Υπουργεία, δηλαδή, οριζόντια και στη θέση της θεσπίζετε ένα επιτελικό γραφείο.

 Ο συντονισμός των ευρωπαϊκών θεμάτων που σε οριζόντιο επίπεδο κάνουν οι κυβερνήσεις και η Διοίκηση αποκτά μειονέκτημα και δεν αποκτά πλεονέκτημα με τις παρεμβάσεις που κάνετε εδώ.

Σε ό,τι αφορά την Γενική Γραμματεία Διεθνών Οικονομικών Σχέσεων - το αναφέρω, δεν το είχα συμπεριλάβει στις θέσεις επί της αρχής που ανέπτυξα την περασμένη Παρασκευή και επανέλαβα σήμερα – θέλω, όμως, να πω μία φράση για αυτήν, γιατί είναι δικό μου δημιούργημα. Επί δεκαετίες υποστηριζόταν ως θέση ότι πρέπει η οικονομική διπλωματία να ασκείται από το Υπουργείο Εξωτερικών, ουδείς Πρωθυπουργός ουδείς Υπουργός το είχαν τολμήσει. Μου το ανέθεσε ο κ. Σημίτης και το έκανα σε δύο μήνες χωρίς να ανοίξει μύτη.

 Όμως από το ότι θεσπίζεται μία τέτοιου είδους υπηρεσία στο Υπουργείο Εξωτερικών μέχρις ότου να ασκήσει κανονικά τα καθήκοντά της πρέπει να μεσολαβήσει και ένας απαραίτητος πολιτικός και διοικητικός όρος.

Ποιος είναι αυτός;

Να εκλάβουν και οι ίδιοι οι διπλωμάτες, όχι μόνο οι οικονομικοί και εμπορικοί υπάλληλοι ή οι εμπορικοί και οικονομικοί ακόλουθοι, όπως μου αρέσει να τους λέω, αλλά ο ίδιος ο πρέσβης ή οι πρέσβεις οι εκάστοτε να ανακαταλάβουν ότι η βοήθεια στην οικονομία, η πρόοδος της οικονομίας αποτελεί και δικό τους καθήκον.

 Θυμάμαι, όταν είχα στη Βουλή για λογαριασμό του κυρίου Παπανδρέου εισηγηθεί το σχετικό νόμο, Βουλευτής πρώην Υπουργός της δικής μας κυβέρνησης μου έλεγε ότι «κύριε Υπουργέ με αυτό τον νόμο θα αντιμετωπίσετε το Ειδικό Δικαστήριο», γιατί θεωρούσε ότι οι οικονομικές αυτές υποθέσεις είναι ασυμβίβαστες με την άσκηση διπλωματίας, εν σωτηρίω έτη 2002 έχει γίνει αυτή η συζήτηση και είναι στα Πρακτικά της Βουλής.

Τα νοσήλια. Για ακούστε. Εδώ θα πρέπει να δούμε και μια μορφή νομικού ακτιβισμού στην Ολομέλεια εμείς.

Θα το σκεφτούμε.

 Δεν είναι δυνατόν η ασφάλιση και τα νοσήλια των υπηρετούντων όλων των υπαλλήλων στο εξωτερικό και σε χώρες που δεν ανήκουν στην Ευρωπαϊκή Ένωση, που δεν δέχονται το έγγραφο 112, δεν είναι δυνατόν αυτούς τους ανθρώπους να τους αφήνουμε στο κενό.

Δεν υπάρχει Έλληνας και Ελληνίδα που να είναι ανασφάλιστος - ανασφάλιστη τουλάχιστον κατά τις προβλέψεις του νόμου.

Ο νόμος εδώ πρέπει να είναι όσο μπορεί στο πνεύμα και στο γράμμα του Συντάγματος.

 Το πρωί στην ερώτησή μου προς τους φορείς ανέφερα τρεις διατάξεις: το άρθρο 2 το άρθρο 2 του Συντάγματος, το άρθρο 4 παράγραφος 1 του Συντάγματος και το άρθρο 21 παράγραφος 3 του Συντάγματος, που μάλιστα με πολύ ρητούς όρους λέει, ότι το κράτος μεριμνά για την υγεία των πολιτών.

Είναι δυνατόν να μην μεριμνά για την υγεία των υπαλλήλων του που υπηρετούν στο εξωτερικό σε κράτη μέλη εκτός Ευρωπαϊκής Ένωσης;

Για μένα αυτό είναι θέμα αρχής, συνταγματικής αρχής.

Τι μέτρα, τι ημίμετρα είναι αυτά τα οποία προβλέπουν οι δικές σας διατάξεις τώρα;

Να δείτε –την έχω σημειώσει- την ρύθμιση τη 324.

Τι είναι αυτό;

Τι διάταξη είναι αυτή;

Ήμουν Υφυπουργός Εξωτερικών, δεν το ήξερα το θέμα. Το θέμα το έμαθα ως ασθενήσας Υπουργός Παιδείας στην Κωνσταντινούπολη. Εκεί με φρόντιζαν οι άνθρωποι και έμαθα στη συζήτηση που κάναμε μετά, όταν βγήκα από το νοσοκομείο, έμαθα ότι είναι ανασφάλιστοι. Δεν το ήξερα. Δεν θα στεκόμουν εγώ στο Υπουργείο γνωρίζοντας ότι υπάρχει κάτι τέτοιο και ότι λύνεται εκ των εν όντων, από την τσέπη τους πολλές φορές.

Τι είναι αυτό;

Τι εμποδίζει τη λύση του;

Και φέρνετε κάτι ρυθμίσεις πραγματικά αναξιοπρεπείς όπως είναι αυτή του άρθρου 324. Μα, η αιτιολογία ότι δεν έχουμε χρήματα, είναι η πρόφαση. Εγώ ανέπτυξα την Παρασκευή ακριβώς ποια είναι τα χρήματα σύμφωνα με το έτος 2021. Ποια είναι τα έσοδα, ποιες είναι οι πηγές χρηματοδότησης του Υπουργείου Εξωτερικών και πόσα είναι τα χρήματα.

Τίποτα δεν μένει. τίποτα δεν μένει αν αφαιρέσετε τις εισφορές, τις πάγιες εισφορές στον ΟΟΣΑ, στον ΟΗΕ, στην Ευρωπαϊκή Ένωση, στο ΝΑΤΟ. Τίποτα δεν μένει για να ασκηθούν πολιτικές.

Μάλλον λίγα μένουν, αλλά δεν είναι μέσα σε αυτά τα λίγα πρωτεύον ζήτημα τα νοσήλια;

Να αλλάξετε τη ρύθμιση. Μόνο και μόνο γι’ αυτό εγώ θα καταψήφιζα το σχέδιο νόμου. Μόνο και μόνο για αυτό, ότι περνάει από τα χέρια μου να κάνω κάτι και δεν το κάνω. Να το ξαναδείτε. Εδώ έχουμε, λοιπόν, και τα οικονομικά του Υπουργείου αλλά και το ειδικό θέμα των νοσηλίων και της ασφάλισης, θέματα επί της αρχής που έτσι όπως εξειδικεύονται οι σχετικές διατάξεις στο σχέδιο νόμου μας οδηγούν προφανώς στην καταψήφιση και των συγκεκριμένων διατάξεων.

Τώρα, έτος αποχώρησης από την υπηρεσία. Όταν ήμουν Υπουργός Εργασίας στα μαύρα χρόνια, τους μαύρους μήνες που η Ελλάδα οιωνοί χρεοκοπημένη έμπαινε στα μνημόνια -και πριν μπούμε στα μνημόνια- εγώ σκεφτόμουν δυνατότητες της Ελληνικής Δημοκρατίας να αξιοποιεί τους ανθρώπους της αφού δεν μπορεί διαρκώς να προσλαμβάνει καινούργιους στο μέτρο των αναγκών της. Είχα προβλέψει ειδικά για το διπλωματικό σώμα, ειδικά για το διπλωματικό σώμα -δεν θυμάμαι αν είχα προβλέψει ειδικά για το Υπουργείο Εξωτερικών- θυμάμαι όμως ότι 100% ειδικά για το διπλωματικό σώμα τη δυνατότητα παραμονής επί δύο έτη περαιτέρω στην υπηρεσία 65-67. Πολλοί είχαν κάνει χρήση αυτής της δυνατότητας. Πέρασαν από τότε δέκα χρόνια. Τότε η δικιά μου ρύθμιση γινόταν όταν οι αντίπαλες απόψεις εκφράζονταν με πέτρες, με ρόπαλα, με διαδηλώσεις, με χαρακτηρισμούς όπως γερμανοτσολιάδες ημών των τότε Υπουργών. Δεν ήταν ο διάλογος όπως είναι σήμερα με ευπρεπείς όρους. Τότε ήταν με όρους ξύλου. Μας έδερναν για να πάμε στο γραφείο μας, για να έρθουμε στη Βουλή, αντιμετωπίζαμε τέτοιου είδους ευγένειες.

Παρόλα ταύτα εγώ επέμενα στη ρύθμιση αυτή γιατί ήξερα ότι όταν δεν προσλαμβάνεις καινούργιους -δεν προσλάβατε ούτε μισό διπλωμάτη το σωτήριο έτος 2020- δεν μπορείς να αφήνεις τους άλλους να φεύγουν ή τουλάχιστον πρέπει να τους δίνεις μια δυνατότητα να μένουν. Αυτό το κάνετε, δίνετε μια δυνατότητα αλλά πια το 67ο πρέπει να είναι έτος οριζόντιο αποχώρησης για όλους τους εργαζομένους του Υπουργείου Εξωτερικών. Δεν μπορεί να εξαιρείτε μόνο τους οικονομικούς ακολούθους, τους εμπειρογνώμονες, διπλωμάτες.

Γιατί το κάνετε αυτό;

Οι άλλοι γιατί 67, όταν μάλιστα δεν προσλαμβάνετε;

Επειδή για μένα αυτό είναι θέση αρχής, το ίδιο πρότεινα, όταν ήμουν Υπουργός Υγείας, για τους γιατρούς του ΕΣΥ, φεύγανε οι άνθρωποι με τις σημαντικές γνώσεις και την εμπειρία και δεν έμπαινε κανένας από πίσω, παρά μόνο επικουρικοί και το ίδιο είχα υποστηρίξει και στο Υπουργείο Παιδείας όταν ήμουνα εκεί. Και στο Υπουργείο Υγείας και στο Υπουργείο Παιδείας συνάντησα την άρνηση να δεχτούν αυτό το μέτρο οι ίδιοι οι γιατροί και οι ίδιοι οι πρυτάνεις των πανεπιστημίων, προφανώς γιατί ήθελαν να φεύγουν οι μεγαλύτεροι για να εκκενώνονται στελεχιακές θέσεις να τις καταλαμβάνουν αυτοί. Κοντόφθαλμη λογική, όχι λογική που θεωρεί τα πράγματα με κριτήριο τις ανάγκες της χώρας.

Δεν έχω άλλο χρόνο, έχω πάρα πολλά να πω και για το μεταφραστικό έχω πάρα πολλά να πω, όπως και για πάρα πολλά ζητήματα που αφορούν τους υπαλλήλους και τις υπηρεσίες του Υπουργείου. Περιορίζομαι σε αυτά που είπα σήμερα, θα κρατήσω τα θέματα, για τα οποία δεν έχω προλάβει να αγορεύσω, για την αγόρευση μου της Τετάρτης, αλλά περιμένω μέχρι τότε να δω αν θα κάνετε κάποιες αλλαγές.

Κυρίως, αγαπητοί συνάδελφοι και αγαπητές συνάδελφοι, το άρθρο 1, σας παρακαλώ δεν μπορεί να ψηφιστεί νόμος με το άρθρο 1 με τη σημερινή του διατύπωση. Λέτε στο άρθρο 1 ότι εξωτερική πολιτική σοβαρή δεν ασκήθηκε ποτέ στην Ελλάδα και θα ασκηθεί από τη στιγμή που θα ψηφιστεί αυτός ο νόμος που περιλαμβάνει μεταρρυθμίσεις.

Σας παρακαλώ διαβάστε το άρθρο 1, δεν μπορούμε να ψηφίσουμε τέτοιο άρθρο και αλλάξτε τη διατύπωση. Δεν έχουμε κανένα λόγο εμείς να μην ψηφίσουμε το άρθρο «περί σκοπού» του Υπουργείου, δεν έχουμε κανένα λόγο να μην το ψηφίσουμε, αλλά με αυτή τη διατύπωση δεν θα το ψηφίσουμε. Πώς να το ψηφίσουμε; Τουλάχιστον, ένας νομομαθής να δει το άρθρο και να το διατυπώσει καλύτερα. Το νόημα του σαφώς και δεν είναι αυτό που είπα, αλλά η διατύπωσή του οδηγεί εκεί. Πρέπει να διορθωθεί η γραμματική διατύπωση του άρθρου 1. Σας ευχαριστώ.

**ΚΩΝΣΤΑΝΤΙΝΟΣ ΓΚΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Λοβέρδε και καλή επιτυχία και στο βιβλίο σας, καλοτάξιδο.

Το λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ):** Ευχαριστώ, κύριε Πρόεδρε.

Το Υπουργείο Εξωτερικών είναι ένας ισχυρός μηχανισμός του αστικού κράτους στην υπηρεσία των συμφερόντων των μονοπωλίων και προωθεί τις διεθνείς σχέσεις, τις διακρατικές σχέσεις της χώρας με αυτό ακριβώς το κριτήριο και με ειδική αποστολή την εκπροσώπηση στους διεθνείς ιμπεριαλιστικούς οργανισμούς και ενώσεις, όπως είναι η Ευρωπαϊκή Ένωση και το ΝΑΤΟ ή τις άλλες προσωρινές ή μονιμότερες συμμαχίες. Πάνω σ’ αυτό το υπόβαθρο και στα πλαίσια του εκσυγχρονισμού του αστικού κράτους εισάγονται αλλαγές για να γίνει αυτό πιο αποτελεσματικό στην εφαρμογή της γενικότερης αντιλαϊκής πολιτικής της Κυβέρνησης, στην υλοποίηση της στρατηγικής του κεφαλαίου.

Ο προσανατολισμός αυτός, που διαπερνά τον ρόλο του Υπουργείου Εξωτερικών, δεν αφορά μόνο την Κυβέρνηση της Νέας Δημοκρατίας, αφορά και τις προηγούμενες κυβερνήσεις του ΠΑΣΟΚ και του ΣΥΡΙΖΑ, ανεξάρτητα από τεχνικές αλλαγές που γίνονται στη θητεία της μίας ή της άλλης κυβέρνησης, αναδιατάξεις σε διευθύνσεις και σε άλλους τομείς λειτουργίας, αλλαγή προτεραιοτήτων, ανάλογα με τις διεθνείς εξελίξεις.

Όλη αυτή η κινητικότητα αποτυπώνεται και στο υπό συζήτηση νομοσχέδιο. Η διοικητική δομή όλης αυτής της γραφειοκρατίας περιγράφεται στο Α΄ Μέρος αυτού που εκτείνεται στα άρθρα 3 έως 286, που στην ουσία συνιστά το νέο Οργανισμό του Υπουργείου Εξωτερικών. Είναι το τμήμα που περιέχει τις γενικές διατάξεις για την αποστολή και διάρθρωση του Υπουργείου Εξωτερικών, περιγράφει τις υπηρεσίες που υπάγονται απευθείας στον Υπουργό Εξωτερικών, τις υπηρεσίες που υπάγονται στον υπηρεσιακό Γενικό Γραμματέα του Υπουργείου, τις υπηρεσίες της Γενικής Γραμματείας Διεθνών Οικονομικών Σχέσεων και Εξωστρέφειας κ.λπ..

Οι εργαζόμενοι του Υπουργείου Εξωτερικών έχουν πολλά προβλήματα, όπως έχουν και άλλοι εργαζόμενοι στο δημόσιο. Το κόμμα μας παρεμβαίνει πολύτροπα για τους μισθούς, τις συντάξεις, τα εργασιακά δικαιώματα, την υγεία, τη μόρφωση των παιδιών, για τα δικαιώματα των εργαζόμενων γυναικών, των νέων μητέρων κ.α.. Των μεταφραστών και των διερμηνέων, των διπλωματικών υπαλλήλων στις πρεσβείες και τα προξενεία στο εξωτερικό.

Το Κομμουνιστικό κόμμα προσπαθεί να συμβάλλει στην ανάδειξη των προβλημάτων που αντιμετωπίζουν, στη διεκδίκηση και στην ικανοποίηση των αιτημάτων τους. Σε αυτή ακριβώς την κατεύθυνση συντείνει και η στάση μας και στο υπό συζήτηση νομοσχέδιο, γιατί ζητήματα κομβικά για την εκτέλεση της αποστολής και της διαβίωσης των διπλωματικών υπαλλήλων, αλλά και των μελών των οικογενειών τους παραμένουν άλυτα, ενώ άλλα τροποποιούνται κινούμενα σε δυσμενέστερη κατεύθυνση. Για παράδειγμα στο άρθρο 254, που περιέχει θέματα που αφορούν τα υπηρεσιακά, πειθαρχικά συμβούλια που προβλέπει τη διάρθρωση τους σε ανώτατο υπηρεσιακό συμβούλιο, σε ανώτατο πειθαρχικό υπηρεσιακό συμβούλιο και στα υπόλοιπα -να μην τα αναφέρω αναλυτικά- που περιέχονται στο σχέδιο νόμου.

 Έχει ιδιαίτερη σημασία το γεγονός, ότι το ανώτατο υπηρεσιακό συμβούλιο έχει και πειθαρχική λειτουργία και μάλιστα στο σημαντικό ζήτημα της οριστικής παύσης εργαζομένων με τη σχετική του απόφαση να είναι δεσμευτική για τον Υπουργό. Το ίδιο συμβαίνει και με τις αποφάσεις του ανώτατου πειθαρχικού υπηρεσιακού συμβουλίου, του οποίου οι αποφάσεις αιτιολογούνται και είναι υποχρεωτικές για τον Υπουργό. Τα επισημαίνουμε αυτά, γιατί συνολικά στα ζητήματα της υπηρεσιακής κατάστασης και του πειθαρχικού ελέγχου των υπαλλήλων του ΥΠΕΞ παίζουν καθοριστικό ρόλο οι σχετικές παρεμβάσεις του Υπουργού Εξωτερικών, ο οποίος σε σχέση με τις αποφάσεις του είναι ανέλεγκτος διοικητικά.

Είναι χαρακτηριστικό, ότι η ένωση διπλωματικών υπαλλήλων στο σχετικό με το σχέδιο νόμου υπόμνημά της αναφέρει: «Σε αυτή την φάση μετά λύπης υπογραμμίζουμε, ότι προωθούνται αλλαγές που αντανακλούν ένα κλίμα δυσπιστίας της ηγεσίας του Υπουργείου προς το διπλωματικό κλάδο».

 Το β’ μέρος αποτελείται από τα άρθρα 287 έως και 317 και περιλαμβάνει τέσσερα επιμέρους κεφάλαια. Γίνεται αναφορά σε αυτά στις αρχές της εξωτερικής υπηρεσίας του Υπουργείου Εξωτερικών σε διατάξεις που αφορούν τις διπλωματικές και προξενικές αρχές, επίσης, στα γραφεία οικονομικών και εμπορικών υποθέσεων καθώς και στα γραφεία δημόσιας διπλωματίας.

Εμείς εξαρχής ξεκαθαρίσαμε τη θέση του ΚΚΕ όσον αφορά το ρόλο και την αποστολή του Υπουργείου Εξωτερικών στο πλαίσιο λειτουργίας του σαν μηχανισμός του αστικού κράτους και δεν θα το επαναλάβω, όμως ακόμη και μέσα από την αστική οπτική να δούμε τις αλλαγές που προωθούνται αναντίρρητα θα λέγαμε, ότι ο υφιστάμενος οργανισμός είναι πιο λειτουργικός έχοντας βέβαια και ελλείψεις. Για παράδειγμα δεν ενσωματώνει κάποια εργαλεία εκσυγχρονισμού και απλοποίησης κάποιων υπηρεσιών και φυσικά τη βελτίωσή του δεν έχει καμία σχέση με αυτό που η Κυβέρνηση καταθέτει για ψήφιση.

Το γ’ μέρος που είναι και το εκτενέστερο του σχεδίου νόμου αποτελείται από τα άρθρα 318 έως και 424 και περιλαμβάνει τις διατάξεις εκείνες που αφορούν στο προσωπικό του Υπουργείου Εξωτερικών. Σε αυτό ακριβώς το τμήμα του σχεδίου νόμου γίνεται εμφανέστατη η πολυδιάσπαση και πολύ κατηγοριοποίηση του προσωπικού του ΥΠΕΞ. Στο άρθρο 318, που προφανώς σχετίζεται και με την αποστολή του Υπουργείου Εξωτερικών, όπως καθορίζεται ειδικότερα και στη διάταξη του άρθρου 3, κάποιες ειδικότερες παρατηρήσεις.

Για το άρθρο 324, από μια πρώτη ματιά φαίνεται, ότι βελτιώνει κάπως το καθεστώς σχετικά με τα νοσήλια ειδικά σε υπηρετούντες σε χώρες εκτός Ευρωπαϊκής Ένωσης, όπως αυτό καθοριζόταν στο αρχικό σχέδιο. Σχετικές παρατηρήσεις και εδώ έχουν κάνει και τα σωματεία του Υπουργείου Εξωτερικών, γενικά για την ιατροφαρμακευτική τους κάλυψη και εφαρμόζονται οι διατάξεις που ισχύουν για τους δημόσιους υπαλλήλους, ενώ σε υπαλλήλους που υπηρετούν εκτός Ευρωπαϊκής Ένωσης ή σε χώρες που δεν αποδέχονται το σχετικό έντυπο της Ευρωπαϊκής Ένωσης τα νοσήλια καταβάλλονται ανεξαρτήτως του φορέα ιατροφαρμακευτικής περίθαλψης, που έχουν επιλέξει όπως αναφέρεται στην παράγραφο 2, με τη συγκεκριμένη διατύπωση καταρχήν αποκλείεται η περίθαλψη των μελών των οικογενειών των υπαλλήλων.

Με τις προβλέψεις της παραγράφου 3 και παραγράφου 4 αντί να λυθούν ζητήματα, περιπλέκονται, με τις ειδικότερες αυτές ρυθμίσεις να «ξεκαθαρίζουν» ότι δεν περιλαμβάνονται τα μέλη των οικογενειών των διπλωματικών υπαλλήλων.

Για το άρθρο 325, η εκπαιδευτική άδεια εξαρτάται από την προϋπόθεση της εξαιρετικής επίδοσης, όπως ακριβώς διατυπώνεται. Είναι μια απολύτως υποκειμενική διαδικασία αξιολόγησης, δίνοντας το σαφές μήνυμα του πειθαναγκασμού στον κάθε αξιολογούμενο.

 Για το άρθρο 328. Είναι ένα ιδιαίτερα προβληματικό άρθρο που σχετίζεται με τη διαδικασία αξιολόγησης. Υπάρχουν και οι σχετικές παρατηρήσεις από τα σωματεία των εργαζομένων στο Υπουργείο Εξωτερικών. Η αξιολόγηση γίνεται σε ειδική κλίμακα από το «0» έως το «100» και όχι με αντικειμενικά κριτήρια, αλλά και με μια σειρά γενικών αξιολογικών κρίσεων όπως η εργατικότητα, οι διοικητικές ικανότητες, η παρουσία και η απόδοση του αξιολογούμενου, η ακεραιότητα χαρακτήρα, εχεμύθεια και συνέπεια και τα λοιπά. Η δε παράλειψή της, καθώς και μια σειρά ελαττώματά της, συνιστούν πειθαρχικά παραπτώματα.

Για το άρθρο 329 είναι ασαφές όσον αφορά τη συναίνεση του υπαλλήλου στις αποσπάσεις, ενώ με την παράγραφο 8 αυτού του άρθρου, αναγνωρίζεται η δυνατότητα σε εν ενεργεία υπάλληλο του ΥΠΕΞ να καταλαμβάνει έμμισθη θέση στην Ευρωπαϊκή Ένωση ή σε άλλο διεθνή οργανισμό.

 Για το άρθρο 339 σχετικά με τα πειθαρχικά. Πέρα από μια γενικότερη προσέγγιση του πειθαρχικού δικαίου στην αστική δημόσια διοίκηση, ως διαδικασία συμμόρφωσης και πειθαναγκασμού των υπαλλήλων στα «κελεύσματα» του αστικού κράτους, ειδικότερα με την παράγραφο 2, οι διατυπώσεις των «δ», «ε», «στ», «ζ», «η» ως πειθαρχικών παραπτωμάτων είναι ιδιαίτερα προβληματικές δεδομένου ότι με τη γενική και αόριστη διατύπωσή τους μπορεί να υποκρύπτουν μια σειρά διώξεις που δεν συνέρχονται αυστηρά με την υπηρεσιακή δραστηριότητα, για παράδειγμα συνδικαλιστική δράση.

Επιπλέον δε με τις διατάξεις των άρθρων 341 επιβάλλονται πειθαρχικές ποινές από μονοπρόσωπα όργανα.

 Σε σχέση τώρα με τις ειδικότερες κατηγορίες προσωπικού, κάποιες πολύ γενικές παρατηρήσεις.

 Για το άρθρο 350. Σε αυτό προβλέπεται διετής δοκιμαστική υπηρεσία Ακολούθων Πρεσβείας με δυνατότητα απόλυσής τους χωρίς να αποσαφηνίζονται με συγκεκριμένο τρόπο τα κριτήρια της μη μονιμοποίησης των αξιολογούμενων υπαλλήλων.

Για το άρθρο 352, οι διατυπώσεις που αφορούν τα κριτήρια προαγωγής είναι εξαιρετικά προβληματικές. Σχετίζονται με απόλυτα αόριστες αξιολογικές κρίσεις.

 Για το άρθρο 357, «Πρέσβεις εκ προσωπικοτήτων». Η ανάθεση της συγκεκριμένης θέσης είναι μια «παχυλά» αμειβόμενη θέση. Γίνεται με απόφαση του εκάστοτε Υπουργού με τυπική προϋπόθεση την έκδοση διατάγματος. Τα κριτήρια είναι απολύτως αδιαφανή και είναι φανερό ότι αυτές οι προσωπικότητες θα επιλεγούν από την πάντοτε υπάρχουσα «δεξαμενή ημετέρων» με σκοπό την καλύτερη εξυπηρέτηση των εκάστοτε «κυβερνητικών επιδιώξεων».

Για το άρθρο 365, παρέχεται η δυνατότητα σε όσους είχαν τη δικηγορική ιδιότητα κατά τη στιγμή πρόσληψής τους στην Ειδική Νομική Υπηρεσία του ΥΠΕΞ να τη διατηρήσουν έστω και με αναστολή άσκησης του δικηγορικού λειτουργήματος μολονότι είναι πλέον δημόσιοι υπάλληλοι.

Για το άρθρο 367. Οι διατάξεις αυτού του άρθρου αφορούν τον κλάδο των Εμπειρογνωμόνων. Γενικά, εγείρονται αμφιβολίες - έχουμε και έναν προβληματισμό πάνω σε αυτό - για την αναγκαιότητα ύπαρξής τους στο γενικότερο Οργανόγραμμα του ΥΠΕΞ ως ειδικό επιστημονικό σώμα. Θα μπορούσαν τα ειδικότερα καθήκοντά τους να τα ασκούν και διπλωματικοί υπάλληλοι, ενδεχομένως με κάποια ειδικότερη εκπαίδευση.

 Σε συνδυασμό με το γεγονός ότι η πρόσληψή τους γίνεται με ειδικό διαγωνισμό στα πλαίσια του Υπουργείου Εξωτερικών εκτός ΑΣΕΠ, ενδεχομένως να συνιστούν και ένα σώμα άμεσα ελεγχόμενο από την εκάστοτε πολιτική ηγεσία προς τον σκοπό προώθησης συγκεκριμένων συμφερόντων που άπτονται της εξωτερικής πολιτικής.

Ειδικά σε ό,τι αφορά τις διαδικασίες πρόσληψης προσωπικού στους κλάδους του ΥΠΕΞ, θα κάνουμε μια γενική παρατήρηση ότι αυτές λαμβάνουν χώρα με ειδικούς διαγωνισμούς του Υπουργείου, ειδικά στις θέσεις διπλωματών και εμπειρογνωμόνων που, παρότι θεωρούνται αρκετά ανταγωνιστικοί, συχνά εγείρουν ζητήματα διαβλητότητας σε σχέση με τις παρεμβάσεις της εκάστοτε πολιτικής ηγεσίας, αλλά και υπηρεσιακών παραγόντων του Υπουργείου. Από εκεί και πέρα, η κατάληψη θέσεων Οικονομικών Εμπειρογνωμόνων και Συμβούλων Επικοινωνίας γίνεται από την Εθνική Σχολή Δημόσιας Διοίκησης, ενώ υπάρχουν και διαγωνισμοί που γίνονται με τις γενικές διατάξεις των διαγωνισμών στο δημόσιο, που αφορούν, κυρίως, θέσεις διοικητικών υπαλλήλων. Παρατηρούμε, λοιπόν, μια διαδικασία στελέχωσης πολλών ταχυτήτων που σχετίζεται ασφαλώς με τη διαφορετική λειτουργία που επιτελούν στο ίδιο οργανόγραμμα οι επιμέρους κλάδοι.

Με το Δ’ μέρος που αποτελείται από τα άρθρα 425 έως και 447, ρυθμίζονται τα οικονομικά θέματα του Υπουργείου Εξωτερικών. Εδώ περιλαμβάνονται και οι λεγόμενες απόρρητες δαπάνες. Μπορεί στο άρθρο 339 να αναφέρεται ότι οι απόρρητες δαπάνες αποβλέπουν στην εξυπηρέτηση αμέσως ή εμμέσως της εξωτερικής πολιτικής του κράτους και δεν μπορούν να γίνουν γνωστές χωρίς ζημία των συμφερόντων της χώρας, όμως αυτή η ιστορία των απορρήτων δαπανών έχει μεγάλο παρελθόν. Ήταν ο πρώην Πρωθυπουργός Κώστας Μητσοτάκης το 1993 που κατηγόρησε τότε τον Αντώνη Σαμαρά ότι επί υπουργίας του στο Υπουργείο Εξωτερικών, πακτωλός μυστικών κονδυλίων κατέληγε και σε δημοσιογράφους. Ήταν ο ίδιος πολιτικός το 2005 που είχε καταγγείλει την ύπαρξη μαύρων κονδυλίων που μπορούν να διατεθούν και για εξαγορά δημοσιογράφων. Έχουμε πληθώρα λόγων να μην εμπιστευόμαστε την εξωραϊσμένη εικόνα διαχείρισης αυτών των κονδυλίων.

Λόγω του διατιθέμενου χρόνου, θα συνεχίσω την τοποθέτηση επί των υπόλοιπων άρθρων και των δύο σημαντικών, επίσης, θεμάτων που αφορούν τη Μεταφραστική Υπηρεσία και τα θέματα των ομογενών του εξωτερικού, του απόδημου ελληνισμού όπως έχει επικρατήσει να αναφέρεται, σε επόμενη συνεδρίαση της Επιτροπής.

Κλείνοντας, για το Κομμουνιστικό Κόμμα Ελλάδας το Υπουργείο Εξωτερικών υλοποιεί κάθε φορά την κυβερνητική πολιτική και ανεξάρτητα από τις αλλαγές που γίνονται στη διάταξη των υπηρεσιών με λιγότερες ή περισσότερες ψηφιακές τεχνολογικές εφαρμογές, η ταξική του φύση δεν αλλάζει. Το επιτελικό κράτος άλλωστε το είδαμε και με το χιόνι, με τις πλημμύρες και με τις φωτιές, πριν ή στη διαχείριση της πανδημίας και της καπιταλιστικής κρίσης. Υπηρετεί τα μεγάλα συμφέροντα, καταπατά τις λαϊκές ανάγκες, το αστικό κράτος ανοίγει το δρόμο στα μονοπώλια, στα μεγάλα συμφέροντα χρησιμοποιώντας και το Υπουργείο Εξωτερικών και αυτό που για την κυβέρνηση και την αστική αντιπολίτευση θεωρείται πλεονέκτημα για το οποίο καυχιέστε, για το λαό σημαίνει ενίσχυση ενός γραφειοκρατικού και πολυέξοδου μηχανισμού, που δεν έχει καμία σχέση με τα λαϊκά συμφέροντα.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον κ. Παπαναστάση.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης),Αυγερινοπούλου Διονυσία, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Το λόγο έχει ο Ειδικός Αγορητής της Ελληνικής Λύσης κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, όταν φτιάχνουμε έναν νόμο και κυρίως ένα οργανόγραμμα, γιατί ουσιαστικά είναι οργανόγραμμα, ξεκινάμε, όπως είπε πολύ εύστοχα και ο κ. Λοβέρδος, από το άρθρο 1. Εάν διαβάσετε το άρθρο 1 δεν θα καταλάβετε τίποτα, δεν βγαίνει το νόημα, κ. Λοβέρδο. Είναι αδιανόητο να σχεδιάζουμε να φτιάξουμε κάτι και να ξεκινάμε λάθος.

Θα σας πω το εξής. Ο κύριος Πρωθυπουργός, αυτές τις ημέρες, μάλιστα, έδωσε εντολή άρον άρον, μέσα σε δύο - τρία εικοσιτετράωρα, να έρθουν τροπολογίες στους ποινικούς κώδικες, διότι πρέπει να καλυφθεί αυτό το εγκληματικό, που το είχαμε αφήσει και στους ποινικούς κώδικες δεν το συμπεριλάβαμε δυστυχώς, το ελληνικό Me Too. Βλέπετε τι γίνεται αυτές τις ημέρες.

Έπρεπε δηλαδή να φτάσουμε σε σημείο να ξανά αλλάξουμε ή να τροποποιήσουμε ποινικό κώδικα, ενώ πριν λίγο καιρό το είχαμε κάνει; Δεν τα ξέραμε αυτά τα πράγματα; Κανένας δεν ήξερε; Δεν τα φανταζόταν; Δεν είχαν ακουστεί και στο παρελθόν; Χωρίς, βέβαια, ονόματα για να μπορεί κάποιος να πάει να καταγγείλει στον Εισαγγελέα, διότι θα έτρωγε μια αγωγή αν έλεγε κάτι και θα του ζήταγε 1 εκατομμύριο, 2 εκατομμύρια, όπως συνήθως γίνεται.

Και ενώ όταν είχατε φέρει τον ποινικό κώδικα, τον καινούργιο, είχαμε πει ότι για τους παιδεραστές, για τους ανθρώπους οι οποίοι καταστρέφουν κυρίως παιδιά και όχι μόνο βέβαια, ασχέτως αν είναι αγόρια ή κορίτσια, έπρεπε να υπάρχουν αυστηρότατες ποινές. Η αποτροπή, είναι η ποινή. Η ποινή θα ήτανε; Αφού δεν υπάρχει η εσχάτη των ποινών, ισόβια. Και όταν λέμε ισόβια, εννοούμε ισόβια. Μέσα, να μην ξαναβγεί ποτέ.

 Κι αν θέλετε και κάτι παραπάνω το οποίο ισχύει και σε άλλες χώρες, χημικό ευνουχισμό. Να τον τελειώσεις τον άλλον. Να ξέρει αυτός ο «ανώμαλος» ότι δεν θα πειράξει μικρό παιδί.

Και τώρα βγαίνουν στην επιφάνεια και άλλα πράγματα, τα οποία τα λέγαμε ότι πρέπει να ελεγχθούν και οι ΜΚΟ. Και βλέπετε τώρα, μόλις σήμερα, πριν από λίγο, η Γενική Γραμματέας του Υπουργείου Μεταναστευτικής Πολιτικής ζητάει από τον κ. Εισαγγελέα να ελεγχθούν οι μη κυβερνητικές οργανώσεις, 1-2, ποιες είναι αυτές, οι γνωστές οι οποίες αναφέρονται τώρα στα site κ.τ.λ. που έστελναν παιδάκια, προσφυγόπουλα, δίπλα σε αυτόν τον «δήθεν» δάσκαλο.

Αυτό, λοιπόν, πρέπει να μας κάνει να καταλάβουμε και το λέω, όχι για κάποιο άλλο λόγο, το λέω διότι αυτό το οποίο κάνατε, ένα τεράστιο δαιδαλώδες δημιούργημα, θα αναγκαστείτε να το δείτε, να το ξαναφέρετε μετά από λίγο καιρό. Διότι φέρνει προβλήματα, δημιουργεί προβλήματα, σας το είπαν και οι φορείς, οι περισσότεροι φορείς νομίζω το είπαν καθαρά και κυρίως η Ένωση Διπλωματικών Υπαλλήλων, δημιουργεί προβλήματα, παρά λύνει προβλήματα.

Και θα σας πω ορισμένα πράγματα. 480 άρθρα. Φτιάχνουμε 3 υπηρεσίες, Κεντρική Υπηρεσία, Περιφερειακές Υπηρεσίες και Διπλωματικές Προξενικές Αρχές. Ποια είναι αυτή η Υπηρεσία, την οποία έπρεπε να ενισχύσουμε; Τις Διπλωματικές και Προξενικές Αρχές. Αυτό έπρεπε να το ενισχύσουμε. Πώς έπρεπε να το ενισχύσουμε; Με προσωπικό.

Με τι άλλο έπρεπε να το ενισχύσουμε; Με χρήματα. Απλά πράγματα. Δαιδαλώδες.

Θέματα που αφορούν στο Συμβούλιο Απόδημου Ελληνισμού. Ελάχιστα πράγματα, 480 άρθρα, 10 αν δεν κάνω λάθος, τα έχω εδώ πέρα, είναι για τον απόδημο ελληνισμό.

 Προσέξτε τώρα, στην Κεντρική Υπηρεσία, λέει μέσα και το είπε και ο κ. Μπογδάνος, προχθές, μου έκανε παρατήρηση, ότι από την κατάργηση των οργανικών θέσεων έχουμε μία μείωση δαπανών 7,3 εκατομμύρια, την ίδια στιγμή όμως μόνο από την ανακατανομή των θέσεων έχουμε 2,3 εκατομμύρια επιπλέον.

 Προσέξτε, κ. Μπογδάνο, δεν είναι όμως μόνο αυτά. Γιατί δεν είναι μόνο αυτά; Θα σας το πω.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ) *(ομιλεί εκτός μικροφώνου)*:** Για την κατάργηση των κενών οργανικών θέσεων είπε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητή της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Προφανώς. Αυτό που λέει ο κ. Μπογδάνος, λέω.

**ΚΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):** 2,3 επιβάρυνση. 7,9 κέρδος. 7,9 –(μείον) 2,3. Για να δείτε πόσο καλά το ξέρω, είναι στην σελίδα 9 της Εκθέσεως του Γενικού Λογιστηρίου του Κράτους.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ) *(ομιλεί εκτός μικροφώνου)*:** Η κατάργηση είναι κενών οργανικών θέσεων.

**ΚΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):**

Η μισή αλήθεια ήταν άλλων προνόμιο, όχι δικό σας. Άρα, λοιπόν, εσείς θέλετε να μου αποδείξετε ότι έχετε πάει σε άλλο κομμάτι; Δεν είναι δυνατόν να λέτε τέτοια πράγματα. Οι θέσεις οι οποίες, κύριε Υπουργέ, προστίθενται, είναι πολλές και κυρίως στην κεντρική υπηρεσία. Ακούστε.

Στο άρθρο 7, ορίζεται ότι η κεντρική υπηρεσία διαρθρώνεται. Δεν λέτε αναδιαρθρώνεται, ούτε αν συστήνεται, ούτε ιδρύεται. Τελικά τι ισχύει από όλα; Είναι διάρθρωση από την αρχή; Έχετε πάρει την κεντρική υπηρεσία και προσθέτετε ή αφαιρείτε τμήματα ή υπηρεσίες; Γιατί, σε μία κεντρική υπηρεσία η οποία διαρθρώνεται σε διπλωματικά και ιδιαίτερα γραφεία Υπουργού, Αναπληρωτή υπουργού και Υφυπουργών με έξι τμήματα, πείτε το όπως θέλετε, γραφεία, γενικές γραμματείες και γραφεία γενικών γραμματειών με έξι τμήματα. Υπηρεσίες υπαγόμενες απευθείας στον Υπουργό με 22 διευθύνσεις, γραφεία και τμήματα. Υπηρεσίες υπαγόμενες απευθείας στον υπηρεσιακό Γενικό Γραμματέα με 52 διευθύνσεις, επιτελικά γραφεία και τμήματα. Προσέξτε, μετρήστε τα. Υπηρεσίες Γενικής Γραμματείας Διεθνών Οικονομικών Σχέσεων και Εξωστρέφειας, 42 διευθύνσεις, τμήματα και λοιπά. Υπηρεσίες Γενικής Γραμματείας Απόδημου Ελληνισμού και Δημόσιας Διπλωματίας με 24 διευθύνσεις, τμήματα και περιφερειακές υπηρεσίες με 2 υπηρεσίες. Συνολικά 7 κεντρικά όργανα απαρτίζουν την κεντρική υπηρεσία και περιλαμβάνουν, περίπου, αν δεν κάνω λάθος, 148 διευθύνσεις, τμήματα, γενικές γραμματείες και λοιπά. Όταν, λοιπόν, η κεντρική υπηρεσία διαρθρώνεται, άρα ιδρύεται από την αρχή σε 148 διευθύνσεις, και μόνο από την αποζημίωση και καταβολή διαφοράς μισθοδοσίας, λόγω ανακατανομής θέσεων θα φτάσει τα 2,3 εκατομμύρια, τότε ποιος είναι ο αριθμός της δαπάνης που θα απαιτηθεί για τη μισθοδοσία των νέων θέσεων, που εσείς ιδρύεται για να στελεχώσουν τις 148 διευθύνσεις; Διότι αυτό είναι σίγουρο ότι ιδρύονται θέσεις. Για παράδειγμα στο ΣΑΕ, λέει στο Συμβούλιο Απόδημου Ελληνισμού, ανά συστήνεται. Αυτό είναι κάτι το οποίο το καταλαβαίνουμε, είναι κατανοητό. Γενικά, πόσες είναι οι νέες θέσεις κύριε Υπουργέ και ποιες θα είναι, συνολικά, οι δαπάνες για τις νέες θέσεις.

Πάμε τώρα στην ουσία ορισμένων άρθρων. Καταρχάς, πρέπει να πούμε ότι είναι σωστό η οικονομική διπλωματία και η αμυντική διπλωματία. Είναι δύο τμήματα, τα οποία έπρεπε να υπάρχουν, αλληλένδετα είναι. Στο άρθρο 29, ιδρύεται η Διεύθυνση Στρατηγικού και Επιχειρησιακού Σχεδιασμού, που είναι αρμόδιο για τη σύνταξη και παρακολούθηση εφαρμογής του ετήσιου σχεδίου δράσης του Υπουργείου. Η διεύθυνση αυτή, σύμφωνα με το άρθρο 30 - γι’ αυτό λέω ότι επί καλύπτουν ορισμένα πράγματα, ορισμένες διευθύνσεις και τμήματα το ένα το άλλο- αποτελείται από το τμήμα 1 Στρατηγικού και Επιχειρησιακού Σχεδιασμού, το τμήμα 2 Παρακολούθησης και Αξιολόγησης και το γραφείο στατιστικής. Αυτά είναι που αποτελείται.

Στο άρθρο 32, αναφέρονται οι αρμοδιότητες του τμήματος Δίωξης, Παρακολούθησης και αξιολόγησης, μεταξύ των οποίων είναι και η παρακολούθηση των δεικτών επίδοσης, απόδοσης του Υπουργείου, η βελτίωση συστηματικής συλλογής πληροφοριών, η εισήγηση για λήψη διαρθρωτικών μέτρων του στρατηγικού και επιχειρησιακού σχεδιασμού. Όλα αυτά, όμως, αποτελούν και πεδίο δράσης του Γενικού Γραμματέα και της Υπηρεσίας Συντονισμού. Άρα, λοιπόν, βλέπουμε ότι τρία κομμάτια, ουσιαστικά μπορούσε να γίνει ένα και να μην επικαλύπτει το ένα από το άλλο δράσεις. Θα δυσχεραίνεται και η ταχεία εφαρμογή του σχεδιασμού του Υπουργείου.

Το άρθρο 70, συστήνεται το γραφείο Αμυντικής Διπλωματίας, όπως είπαμε σωστά, το οποίο υπάγεται απευθείας στον Υπουργό Εξωτερικών και ο επικεφαλής θα είναι ο σύνδεσμος μεταξύ Υπουργείου Άμυνας και Εξωτερικών.

Το άρθρο 71, αφορά τη στελέχωση του γραφείου αυτού, της Αμυντικής Διπλωματίας. Ανάμεσα στο στρατιωτικό προσωπικό, το οποίο λογικό είναι να είναι έμπειρο, να έχει ανώτατες σπουδές, να έχουν δυο, τρεις ξένες γλώσσες - υπάρχουν τέτοιοι άνθρωποι κατά κόρον, υπάρχουν στρατιωτικοί- μέσα στο ίδιο γραφείο, το οποίο θα είναι επικεφαλής, θα είναι στρατιωτικός, βάζετε εκτός από την γραμματειακή υποστήριξη και δύο υπαλλήλους του διπλωματικού κλάδου.

Θα έρθει κάποια στιγμή που θα με θυμηθείτε, ότι θα σκοτώνονται εκεί μέσα. Ακούστε με που σας λέω, δεν θα δουλέψει σωστά το γραφείο αυτό. Να έχετε ένα γραφείο αμυντικής διπλωματίας με μόνο στρατιωτικούς και την γραμματειακή τους υποστήριξη, η οποία θα είναι και ο σύνδεσμος μεταξύ του Υπουργείου Εξωτερικών και του Υπουργείου Άμυνας. Μην μπλέκετε διπλωμάτες με στρατιωτικούς, θυμηθείτε τα λόγια μου, ήμουν χρόνια στρατιωτικός.

Για το άρθρο 249 σας το είπα κιόλας και νομίζω ότι μου είπατε ότι το ψάξατε και το κοιτάξατε, όπως εγώ οφείλω να το ξαναπώ. Μιλάμε για την κατηγορία «ειδικό επιστημονικό Προσωπικό», για αυτούς τους επιστήμονες, οι οποίοι προέρχονται από το Υπουργείο Οικονομικών- το πρώην Υπουργείο Ανάπτυξης, δηλαδή. Στην περίπτωση Γ του άρθρου 249 αναφέρεται: «Για όσους υπαλλήλους είναι αδύνατη η ένταξη στους ανωτέρω κλάδους λόγω έλλειψης των ειδικών προσόντων που απαιτούνται για τις θέσεις αυτές, συστήνονται προσωποπαγείς θέσεις, οι οποίες καταργούνται με οποιονδήποτε τρόπο αποχώρησης των υπαλλήλων αυτών από το Υπουργείο Εξωτερικών.»

Προσέξτε, η κατηγορία αυτή του ειδικού Προσωπικού τελεί- κατά την άποψη τη δική τους, αλλά νομίζω ότι δεν είναι λάθος- σε αντιστοιχία με τον κλάδο των εμπειρογνωμόνων του Υπουργείου Εξωτερικών και οποιαδήποτε διαφορετική μεταχείριση, πέραν της ένταξης των υπαλλήλων αυτών σε αυτόν τον κλάδο, συνιστά υποβάθμισή τους. Το λένε οι ίδιοι, έχουν δίκιο και νομίζω ότι θα μπορούσε να βρεθεί μία λύση, κύριε Υπουργέ και προτείνω να δώσουν εξετάσεις και όσοι από αυτούς, εάν πλέον πια οι εμπειρογνώμονες έχουν τόσο μεγάλη διαφορά μόρφωσης- αν και νομίζω ότι αυτοί οι άνθρωποι είναι ειδικοί, έχουν εξειδικευτεί, σε θέματα που σας είπα όταν συζητάγαμε και προηγουμένως με τους Φορείς- και νομίζω ότι πρέπει να το δείτε, διότι θα θελήσουν πολλοί να φύγουν. Θα το δείτε και στην πορεία, λίγοι είναι 30-35 νομίζω.

Στο άρθρο 266 ιδρύεται το Πειθαρχικό Υπηρεσιακό Συμβούλιο. Εδώ το Υπηρεσιακό Συμβούλιο αποτελείται από πέντε μέλη, ενώ στο άρθρο 267 συγκροτείται το Δευτεροβάθμιο Πειθαρχικό Συμβούλιο, που αποτελείται από 8 μέλη, εκ των οποίων πρόεδρος είναι ο αντιπρόεδρος του Συμβουλίου της Επικρατείας, τρεις δικαστές εκ των οποίων οι δύο είναι από το Συμβούλιο της Επικρατείας και ένας είναι από τον Άρειο Πάγο, υπάρχει και ο γενικός διευθυντής Προσωπικού και διοικητικής οργάνωσης και δύο υπάλληλοι του διπλωματικού Σώματος. Κι εγώ σας λέω, υπάρχει κάποιος υπάλληλος, ο οποίος έχει υποπέσει σε ένα παράπτωμα και τον πάμε σε ΕΔΕ και από κει και πέρα πάει στο Πειθαρχικό. Όταν το Πειθαρχικό τον τιμωρήσει και μέσα σε αυτούς τους ανθρώπους οι οποίοι τον τιμώρησαν είναι ανώτατοι δικαστικοί, δεν θα έχει περιθώριο να προσφύγει στο Συμβούλιο της Επικρατείας ή στον Άρειο Πάγο, διότι οι δικαστικοί είναι ομοιόβαθμοι με τους ανώτατους δικαστικούς του Συμβουλίου της Επικρατείας και του Αρείου Πάγου. Είναι και αυτό ένα θέμα, που νομίζω χρήζει της προσοχής σας.

Το άρθρο 324 νομίζω ότι το λύσαμε και το παραδεχτήκατε και νομίζω ότι θα τελειώσει. Πραγματεύεται το θέμα της ιατροφαρμακευτικής και νοσοκομειακής περίθαλψης. Αυτό νομίζω, κύριε Υπουργέ, το είπανε όλοι, το είχαμε πει πρώτοι απ’ όλους μέσα στην πρώτη συνεδρίαση και αμέσως ο Υπουργός- προς τιμή του- και εσείς, το καταλαβαίνετε, διότι σε χώρες που δεν υπάρχει δημόσια Υγεία, όπως είναι οι ΗΠΑ, για να κάνεις μια επέμβαση θέλεις 100.000 και άντε να πληρώσει ο φουκαράς 100.000 ή να τα πληρώσει μέσα σε έξι μήνες ή σε τρεις μήνες.

 Το άρθρο 328, στην παράγραφο 4, αναφέρεται ότι στην έκθεση αξιολόγησης υπαλλήλου, στην κλίμακα 1 προς 100, εκτός από τα κριτήρια της παραγράφου 3, συμπληρώνεται με την αυτοαξιολόγηση του υπαλλήλου. Τι εννοείτε αυτοαξιολόγηση του υπαλλήλου, αξιολογεί μόνος τον εαυτό του ο υπάλληλος, εκτός των άλλων; Αυτό είναι λίγο ιδιόμορφο, δεν το έχω ξανακούσει και δεν ξέρω αν είναι λάθος. Δηλαδή, αυτοαξιολογείται κιόλας; Δεν νομίζω ότι υπάρχει άνθρωπος, ο οποίος να μην αξιολογεί τον εαυτό του με άριστα.

Πάμε στον απόδημο ελληνισμό. Βάζετε στον τίτλο του νομοσχεδίου τον απόδημο ελληνισμό. Πολύ ωραία. Δημιουργείτε την πεποίθηση ότι η Κυβέρνηση νομοθετεί για τη στήριξη και την ευημερία του απόδημου ελληνισμού. Ανάμεσα στα 380, όμως, άρθρα, αφιερώνετε 10 άρθρα για τη Διεύθυνση του Απόδημου Ελληνισμού, 241 με 251 και άλλα 5 για το Συμβούλιο του Απόδημου Ελληνισμού, 452 με 457. Δηλαδή, είναι 15 τυπικά άρθρα για τον απόδημο ελληνισμό και νομίζω ότι χρειάζεται πολύ περισσότερη στήριξη και ανάλυση το πώς θα λειτουργήσει και επ’ ωφελεία του απόδημου ελληνισμού αυτές οι επιτροπές οι οποίες γίνονται.

Εδώ πρέπει να δούμε και κάτι άλλο και θέλω, με το χέρι στην καρδιά, να σας ρωτήσω, υπάρχει κάποιο πρόβλημα με τη λέξη «χριστιανός ορθόδοξος» και «ορθόδοξη εκκλησία»; Σας ρωτάω γιατί πάρα πολλοί ομογενείς με παίρνουν τηλέφωνο. Σε ολόκληρο το νομοσχέδιο και αυτό που αφορά τον απόδημο, δεν αναφέρεται πουθενά ο ρόλος της Ελληνικής Ορθόδοξης Εκκλησίας στο εξωτερικό. Νομίζω ότι όλοι συμφωνούμε ότι ο ρόλος της Ελληνικής Ορθόδοξης Εκκλησίας στο εξωτερικό είναι πρωταρχικός. Δεν υπάρχει πουθενά. Είναι σημαντικό και νομίζω ότι πρέπει να το δείτε. Σε πολλές περιοχές στο εξωτερικό αποτελεί και σύνδεσμο της ελληνικής θρησκείας, της ελληνικής παράδοσης και της ελληνικής παιδείας στη νέα γενιά των Ελλήνων στο εξωτερικό.

Αυτό το οποίο επίσης νομίζω πρέπει να δούμε είναι πώς θα γίνεται η δομή των συμβουλίων του απόδημου ελληνισμού σε εθνικό και περιφερειακό επίπεδο και πώς θα καθοριστούν οι εσωτερικές διαδικασίες. Επανασυστήνουμε το ΣΑΕ, πολύ ωραία. Από εκεί και πέρα, προεδρείο και γενική συνέλευση αόριστα, πού θα γίνεται; Θα γίνεται στις πρεσβείες; Θα γίνονται στο προξενεία; Θα γίνονται εδώ; Πώς θα γίνει αυτό το πράγμα; Αυτό πρέπει να το δούμε για να το βάλουμε σε ορισμένα καλούπια για να ξέρουν και αυτοί πώς θα γίνεται το Συμβούλιο του Απόδημου Ελληνισμού. Οι Έλληνες ομογενείς περιμένουν από εμάς τη στήριξή μας, διότι είναι άνθρωποι οι οποίοι νοσταλγούν την πατρίδα και η νοσταλγία για την πατρίδα, σκεφτείτε τώρα ελληνόπουλα τα οποία έχουν φύγει 400 με 500 χιλιάδες και προσπαθούν να βρουν δουλειά και τη ζωή τους να χτίσουν στο εξωτερικό. Άρα, λοιπόν, πρέπει να τους δίνουμε την ευκαιρία σε κάθε περίπτωση.

Τώρα μου ήρθαν στο μυαλό οι Βορειοηπειρώτες μας. Τι κάνουμε για τους Βορειοηπειρώτες, αλήθεια; Το Υπουργείο Εξωτερικών τι κάνει όταν ο Ράμα τους παίρνει τα κτήματα και τα σπίτια; Πώς αντιδρά; Πρέπει να τα δούμε όλα αυτά. Πρέπει να τους στηρίξουμε και να τους υποστηρίξουμε. Η «Ελληνική Λύση» από την πρώτη στιγμή έχει πει ότι το Υπουργείο Εξωτερικών και το Υπουργείο Άμυνας – και το έχουμε αποδείξει κιόλας – δεν είναι για αντιπολιτευτικούς λόγους να γίνεται η συζήτηση. Πρέπει να καθίσουμε όλοι μαζί και να βρούμε αυτά τα οποία οφείλουμε να κάνουμε, για να μπορέσουμε και σαν χώρα με εξωστρέφεια να βγούμε και να ξαναέρθουμε πάλι στο επίπεδο στο οποίο είμαστε πριν ορισμένα χρόνια και τους ομογενείς μας να τους έχουμε πιο κοντά μας. Επιφυλασσόμαστε για την τελική απόφαση επί του νομοσχεδίου στην ολομέλεια. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κύριε Πρόεδρε, κυρίες και κύριοι συνάδελφοι, αυτό το σχέδιο νόμου στη δημόσια διαβούλευση είχε 256 άρθρα και σήμερα έχει 480. Έχουμε, δηλαδή, σχεδόν τα διπλάσια άρθρα. Υποτίθεται ότι η διαβούλευση αποτελεί ουσιαστικό στάδιο για την περίφημη καλή νομοθέτηση. Ένα μεγάλο μέρος του συγκεκριμένου νόμου δεν υπέστη αυτήν τη διαδικασία. Οπωσδήποτε, αυτό δεν είναι θετικό και σήμερα το επισημαίνω, γιατί αυτό διαμορφώνεται σαν μια πάγια κυβερνητική τακτική στη νομοθέτηση.

Από τα πρώτα δημοσιεύματα για τον οργανισμό του Υπουργείου Εξωτερικών τον περασμένο Μάρτιο, διαβάζαμε ότι είναι ένα κακογραμμένο κείμενο έφτασε ο Αύγουστος που κατατέθηκε για τη διαβούλευση, υπήρχε αρκετός χρόνος για βελτιώσεις αλλά απλώς επιβεβαιώθηκε αυτή η πρώτη κρίση. Και πάλι σήμερα έχουμε ένα κακογραμμένο κείμενο. Φοβάμαι ότι εδώ αποτυπώνεται μια εγγενής παθογένεια στη νομοπαρασκευαστική διαδικασία. Προφανώς, οφείλεται στην προσπάθεια εξισορρόπησης των αλληλοσυγκρουόμενων τάσεων ανάμεσα στις ομάδες συμφερόντων που δρουν σε κάθε Υπουργείο όπως περιγράψαμε και στην προηγούμενη συνεδρίαση. Ο ισχύων οργανισμός του Υπουργείου ορίζει στο άρθρο 1 συνοπτικά την αποστολή του Υπουργείου σε 60 λέξεις όλες και όλες, χωρίς αναφορές σε σκοπούς ή σε αντικείμενα.

Οι αρμοδιότητες επειδή απορρέουν από τους σκοπούς που παρουσιάζονται εκεί στα κεφάλαια των καθ’ ύλην αρμοδίων μονάδων, όπως συνήθως γίνεται στους οργανισμούς. Ο νέος οργανισμός όμως είναι τουλάχιστον φλύαρος θα έλεγα ορίζει σκοπό στο άρθρο 1, αντικείμενο στο άρθρο 2, αποστολή στο άρθρο 3 και αρμοδιότητες για όλο το Υπουργείο στο άρθρο 4. Σχεδόν 4 σελίδες, για κάτι που θα αρκούσαν λίγες γραμμές αν όχι 60 λέξεις 120. Όμως, η φλυαρία ενέχει και μεγαλύτερο κίνδυνο για αστοχίες, οι αστοχίες στις διατάξεις ενός οργανισμού δεν είναι ποτέ ανώδυνη εκτός και αν δεν τον λαμβάνει κανείς σοβαρά υπόψη. Εμείς όμως εδώ πρέπει να το αντιμετωπίσουμε σοβαρά. Ας σταθούμε λοιπόν ενδεικτικά στο άρθρο 1.

Η διάταξη αναφέρει, σκοπός του παρόντος αποτελεί η αποτελεσματική άσκηση της εξωτερικής πολιτικής της χώρας για την προώθηση των εθνικών συμφερόντων η οποία επιτυγχάνεται με τη μεταρρύθμιση των δομών και της λειτουργίας του Υπουργείου Εξωτερικών, δηλαδή, για την αποτελεσματική άσκηση της εξωτερικής πολιτικής της χώρας και την προώθηση των εθνικών συμφερόντων, απαιτείται μεταρρύθμιση των δομών και της λειτουργίας του Υπουργείου και μάλιστα, σαν να αρκεί μόνο αυτή. Εδώ η μεταρρύθμιση των δομών και της λειτουργίας του Υπουργείου, ανάγεται σε ευταξία και αποδίδεται ρόλος που δεν της ανήκει. Αν ίσχυε αυτή η φράση τότε το Υπουργείο Εξωτερικών, θα πρέπει να μεταρρυθμίζεται διαρκώς και αενάως. Αυτό όμως σημαίνει και μεταρρυθμίσεις σε λάθος κατεύθυνση. Κίνδυνος που φοβάμαι πως τώρα δεν θα τον αποφύγουμε.

Στην Ελλάδα ήδη από τον δέκατο ένατο αιώνα, όλα τα νομοθετήματα που αφορούν στη δημόσια διοίκηση της χώρας και σε κρατικές λειτουργίες παρουσιάζονταν σχεδόν πάντα σαν μεταρρυθμίσεις. Ένα πλήθος μεταρρυθμίσεων και να διεκδικούμε ίσως και το παγκόσμιο ρεκόρ το ευρωπαϊκό, είναι σίγουρο ότι το κατέχουμε δεν υπάρχει αμφιβολία γι’ αυτό. Όμως στη χώρα μας έχουμε και άλλη μια ιδιαιτερότητα, από την εποχή της διακυβέρνησης Σημίτη η χρήση του όρου μεταρρύθμιση φαίνεται να συμπυκνώνει αλλά και να εξαντλεί την έννοια της πολιτικής. Θα αναφέρω ένα χαρακτηριστικό παράδειγμα αυτής της εμμονής στη μεταρρύθμιση. Είναι ο οργανισμός που εκδόθηκε κατά τη μοναδική υπουργεία του σημερινού πρωθυπουργού. Διαβάζω, αποστολή του Υπουργείου είναι η διαρκής αναβάθμιση του προσωπικού της οργάνωσης και λειτουργίας της δημόσιας διοίκησης, μέσα από τον σχεδιασμό και την υλοποίηση μεταρρυθμιστικών πολιτικών. Αναφέρω παρενθετικά ότι οι μεταρρυθμίσεις του τότε Υπουργού κ . Μητσοτάκη, ήταν τόσο θεμελιώδες ώστε λίγα χρόνια μετά σαν πρωθυπουργός αποφάσισε ότι το πρώην Υπουργείο του δεν έχει θέση στο λεγόμενο επιτελικό κράτος.

Η γλώσσα προδίδει πολλά και στη συγκεκριμένη περίπτωση των διαρκών μεταρρυθμίσεων, προδίδει την ιδεολογική ταυτότητα όσων κάνουν κατάχρηση του όρου αναδεικνύοντας και την πραγματική ουσία της πολιτικής τους. Κάτω από την αόριστη λέξη μεταρρύθμιση μπορεί να ενταχθεί οτιδήποτε και εννοώ πραγματικά οτιδήποτε. Είναι ένας όρος που αποπνέει την αντιδημοκρατική αύρα διεθνών οργανισμών όπως ο ΟΟΣΑ ή το ΔΝΤ μαζί με την κλειστή ατμόσφαιρα των γραφείων μιας ολιγαρχικής νομενκλατούρας που μονοπωλεί την πολιτική και οικονομική ημερήσια διάταξη στην Ελλάδα. Για να προλάβω τυχόν ενστάσεις κύριοι συνάδελφοι για τον ΟΟΣΑ θα σας θυμίσω το σκοτεινό του ρόλο στις απροκάλυπτες παραβιάσεις της συνταγματικής μας τάξης με τις απορρυθμιστικές παρεμβάσεις του από την αρχή των μνημονιακών χρόνων.

Δυστυχώς στην Ελλάδα η διαπλοκή του πολιτικού προσωπικού με τους ολιγαρχίες έχει καταστεί μόνιμο φαινόμενο και συστατικό του συστήματος. Η πολιτική πραγματικότητα, θα μου επιτρέψετε να πω ότι έχει υποταχθεί στη χρήση αόριστων λέξεων χωρίς καθορισμένο περιεχόμενο όπως εκσυγχρονισμός ή μεταρρύθμιση και που χρησιμοποιούνται κατά βούληση αλλά και αφομοιώνονται κατά βούληση μια ανάλογη εμμονή λοιπόν έχουμε τελευταία και με τη χρήση των όρων επιτελικό και στρατηγικό.

Μια εμμονή που αναδεικνύει πολιτική φτώχεια, θα έλεγα. Πάντως, σημαίνει και πολλές θέσεις για επιτελάρχες και στρατηγούς. Ο πληθωρισμός αυτός επιβεβαιώνεται και σ’ αυτόν εδώ τον οργανισμό. Ιδρύσατε, από τον Αύγουστο του 2019, το επιτελικό σας κράτος, κύριοι της κυβέρνησης, με το επιτελικό προσωπικό των εκατοντάδων μετακλητών που έχουν μαζευτεί γύρω από τον αρχιστράτηγο και τους στρατηγούς του.

 Τώρα, σ’ αυτό το Υπουργείο, μετράμε επιτελικές και στρατηγικές μονάδες. Ένα, υπηρεσία συντονισμού. Δύο, διεύθυνση στρατηγικού και επιχειρησιακού σχεδιασμού. Τρία, κέντρο σχεδιασμού εξωτερικής πολιτικής και τέσσερα η παράλληλη υπηρεσιακή ιεραρχία. Θα μου επιτρέψετε να πω, ότι μου έρχεται στο μυαλό, ο Μπρέχτ στον κύκλο με την κιμωλία, που έλεγε, τέσσερις στρατηγοί κινάν και παν για πόλεμο στο μακρινό το Ιράν, τέσσερις στρατηγοί κινάν, αλλά δεν φτάσανε ποτέ στο Ιράν. Είναι πολύ εύκολο να προβλέψει κανένας τι θα συμβεί. Ανταγωνισμός στην άρση των επιτελικών και συντονιστικών αρμοδιοτήτων, όπως και στη διαμόρφωση του στρατηγικού σχεδιασμού. Αλληλοεπικαλύψεις και συγκρούσεις ανάμεσα στους επικεφαλής των τομεακών υπηρεσιακών μονάδων και στις νέο ιδρυόμενες μονάδες που έχουν και αυτές επιτελικές στρατηγικές και συντονιστικές αρμοδιότητες. Παράδειγμα, στις αρμοδιότητες της διεύθυνσης στρατηγικού και επιχειρησιακού σχεδιασμού γίνεται αναφορά στην κυβερνητική πολιτική και στην επίτευξη των κυβερνητικών στόχων, προδιαγράφεται μια κατάσταση σύγχυσης.

Θα αναφερθώ και σε ένα ακόμα παθολογικό φαινόμενο, είναι προδιαγεγραμμένο ότι εδώ η προϊσταμένη του τμήματος ή της διεύθυνσης λόγω της θέσης του στην εσωτερική ιεραρχία, δεν θα μπορέσουν ποτέ να συνεργαστούν αποτελεσματικά με τους γενικούς διευθυντές, για να εφαρμοστεί το έργο των τελευταίων. Δημιουργείται ένα οξύμωρο σχήμα είτε θα κάνουν καλά τη δουλειά τους και θα υπάρξουν συγκρούσεις, που θα αφήσουν ανεξίτηλα τα σημάδια τους στο μέλλον είτε δεν θα κάνουν καλά τη δουλειά τους, οπότε είναι εξαρχής μάταιη η σύστασή τους. Η μόνη χρησιμότητα, αφορά στις αμοιβές και στα βιογραφικά εκείνων που θα κληθούν να τη στελεχώσουν.

Παράλληλα, προβλέπεται ένας μεγάλος αριθμός συμβουλίων συντονισμού περιφερειακής πολιτικής, οκτώ. Ο αριθμός είναι δυσανάλογος σε σχέση με το μειωμένο διαθέσιμο προσωπικό. Γίνεται εύλογο το ερώτημα, εάν θα υπάρχει προσωπικό που δεν θα έχει επιτελικές στρατηγικές και συντονιστικές αρμοδιότητες. Το πρόβλημα αυτό επιδεινώνεται και με τη μείωση των θέσεων των διπλωματών. Αφού, η πολιτική αποχής από τις αναγκαίες προσλήψεις οδήγησε σε μεγάλο αριθμό κενών θέσεων, έρχεστε τώρα να επικυρώσετε αυτή την ελλειμματική κατάσταση, καταργώντας ένα μεγάλο μέρος από αυτές τις κενές θέσεις, αντί να προχωρήσετε στην κάλυψή τους. Όλα αυτά καταλήγουν, απλώς στην ευχή σας να καλυφθούν κάποτε οι θέσεις του οργανισμού. Δηλαδή, υπάρχει ομολογία ότι δεν είναι καν εφικτή η κάλυψη των αναγκών σε έναν εύλογο χρόνο. Μάλιστα, η μείωση 120 θέσεων διπλωματών αφορά στους χαμηλούς βαθμούς. Αυτό σημαίνει προοπτική αποδυνάμωσης του κατ’ εξοχήν επιτελικού κλάδου του ΥΠΕΞ.

Ανάλογες μειώσεις γίνονται και στους άλλους κλάδους. Στο διοικητικό προξενικό, επικοινωνιών, πληροφορικής και διοικητικής και λογιστικής υποστήριξης. Αυτές αναδιατάσσουν ριζικά τη σύνθεση του προσωπικού στο Υπουργείο, ιδίως σε συνδυασμό με τις προβλεπόμενες μετατάξεις, χωρίς εξετάσεις γλώσσας ή ειδικά προσόντα, όπως μέχρι σήμερα ίσχυε. Ειδικά, για τις περικοπές προσωπικού στα προξενεία, έχουμε αναφερθεί τρεις φορές εδώ και ενάμιση χρόνο στις συνεδριάσεις της Επιτροπής μας, κύριε Πρόεδρε.

 Έχουμε και το ζήτημα του πετσοκομμένου προϋπολογισμού, επιτρέψτε μου την έκφραση, του Υπουργείου. Στην προηγούμενη συνεδρίαση, ακούσαμε από τα έδρανα της συμπολίτευσης ευχές για την αύξησή του. Οι ευχές, όμως δεν είναι πραγματική πολιτική. Υπάρχουν μόνο για να απαλύνουν τις ευθύνες για αυτήν. Εάν το κρίνετε σαν αναγκαίο, γιατί δεν το κάνετε; Μόνο με ευχές, δεν βάφονται αυγά.

 Ακούσαμε και απερίσκεπτες προτάσεις, για μεταφορά ποσού από τα διαθέσιμα για την άμυνα προς το Υπουργείο των Εξωτερικών. Είναι ανέξοδες προτάσεις, χωρίς επεξεργασία και χωρίς βάση, που φοβάμαι ότι προορίζονται μόνο για τα μέσα κοινωνικής δικτύωσης, μόνον για λαϊκή κατανάλωση. Είναι άλλο ζήτημα η πραγματική εκτίμηση για την δυσανάλογη, στις σημερινές συνθήκες βέβαια, διόγκωση των αμυντικών δαπανών και τον τρόπο επένδυσης σε αυτές.

Επίσης, με τον Οργανισμό συστήνεται και το Γραφείο Αμυντικής Διπλωματίας με μικτή στελέχωση από προσωπικό του ΥΠΕΞ, αλλά και ένστολους. Φοβάμαι ότι στην πράξη αυτή η ανάμειξη δύσκολα θα αποδειχθεί αποτελεσματική. Επίσης, αυτή η μικτή δομή συγκρούεται με την υφιστάμενη πολιτική προσωπικού στο Υπουργείο των Εξωτερικών. Μέχρι τώρα για τον όποιο σχεδιασμό των καθηκόντων έχει υιοθετηθεί το επονομαζόμενο σύστημα …, αυτό εν προκειμένω σημαίνει πως το διπλωματικό προσωπικό θα πρέπει να κατέχει τις απαιτούμενες εξειδικευμένες γνώσεις για να μπορεί να ανταπεξέλθει στις απαιτήσεις της υπηρεσίας. Το προσωπικό κατέχοντας αυτές τις γνώσεις τις εφαρμόζει σε όλες τις καθ’ ύλην αρμόδιες μονάδες και έτσι επιτυγχάνεται η έγκαιρη, έγκυρη λήψη αποφάσεων και αντιμετώπιση των ζητημάτων. Εδώ τώρα εισάγεται ένας παράγοντας καθυστερήσεων και πιθανών αλλοιώσεων με τις διαβουλεύσεις με μονάδες οριζόντιων αρμοδιοτήτων, παραδείγματος χάρη, όπως αυτή του ένστολου προσωπικού. Εξάλλου και για τα σημαντικά θέματα πάντα θα υπάρχει η άμεση επαφή και η αναγκαία συνεννόηση σε υψηλότερο επίπεδο. Το ίδιο ισχύει και για τις διεθνείς σχέσεις με την οικονομική πολιτική και την εξωστρέφεια που αναφερθήκαμε και στην προηγούμενη συνεδρίαση, αλλά ας μην σταθώ άλλο σε αυτό.

Ορίζετε οκτώ Συμβούλια Συντονισμού Περιφερειακής Πολιτικής. Επίσης, προβλέπετε για τη συγκρότηση τους και τη συμμετοχή πρέσβεων χωρίς όμως υποχρεωτική παρουσία, αλλά δεν ορίζετε τίποτα άλλο, παραδείγματος χάρη, όπως συχνότητα συνεδριάσεων. Που απευθύνονται οι προτάσεις τους; Πως γίνεται ο έλεγχος και η αξιολόγηση; Μια πλήρης ασάφεια που δεν είναι καθόλου δημιουργική, αλλά ουσιαστικά μάλλον προδιαγράφει απραξία.

Ας έρθουμε και στην Υπηρεσία Διεθνών Σχέσεων Θεσσαλονίκης. Ο πρώτος προφανής λόγος για αυτή είναι ένας. Για το προσωπικό που θα κληθεί να την στελεχώσει η πόλη αυτή είναι πιο ελκυστική από ότι είναι η Ξάνθη ή η Κομοτηνή ή η Αλεξανδρούπολη. Ελπίζουμε πάντως να έχει να καλύψει ένα σοβαρότερο πολιτικό και οικονομικό φάσμα δραστηριοτήτων από ότι η Υπηρεσία Πολιτικών Υποθέσεων της Ξάνθης. Την ίδια ώρα που ιδρύετε θέσεις για στρατηγούς και επιτελάρχες υποβαθμίζετε τη Γενική Γραμματεία Απόδημου Ελληνισμού σε Γενική Διεύθυνση. Η στρατηγική υποβάθμισης αναδεικνύεται και αλλού. Στο Συμβούλιο Απόδημου Ελληνισμού και για τις διαδικασίες της Γενικής Συνέλευσης του, δεν προβλέπεται ρητά η συμμετοχή των δύο δικτύων του Απόδημου Ελληνισμού της Παγκόσμιας Διακοινοβουλευτικής Ένωσης Ελληνισμού και των Αιρετών της Αυτοδιοίκησης της Ευρώπης.

Κυρίες και κύριοι συνάδελφοι, ο δαιδαλώδης αυτός Οργανισμός πλήττει μέχρι και το ζήτημα της γραμματοσειράς στις μεταφράσεις, όμως δεν αντιμετωπίζεται, λόγου χάρη, το χρόνιο πρόβλημα της ασφαλιστικής κάλυψης των υπαλλήλων της στις χώρες εκτός Ευρωπαϊκής Ένωσης, δηλαδή σε 57 από 85 χώρες περίπου, όπου διαθέτουμε διπλωματική εκπροσώπηση.

Υπάρχει, επίσης, στον Οργανισμό και ο γνωστός εμμονικός και υπερβάλλον ζήλος με τις πειθαρχικές προβλέψεις. Θέλω μόνο να θυμίσω ότι πειθαρχικές ρυθμίσεις από την προηγούμενη θητεία του κυρίου Πρωθυπουργού σε Υπουργείο, οδήγησαν σε σκληρές αποφάσεις, οι οποίες όμως κατέπεσαν στα δικαστήρια. Διακρίνουμε ότι ο τρόπος αντιμετώπισης του Πειθαρχικού Δικαίου δεν αποσκοπεί στη θεραπεία των νοσηρών φαινομένων.

Δεν έχετε κατά νου πιστεύω την ουσιαστική λειτουργία των θεσμών. Αυτό που προέχει για εσάς είναι η επικοινωνιακή χρήση, η κοινοποίηση ενός συγκεκριμένου κοινού μέσω της προβολής παραδειγματικών τιμωριών. Πολιτική που εφαρμόζετε βέβαια μόνο στις περιπτώσεις ελεγχόμενων που δεν έχουν υψηλή προστασία. Δυστυχώς, μέχρι τη δικαστική απόφαση από το Ανώτατο Ακυρωτικό Δικαστήριο που αναιρεί τις πειθαρχικές ποινές τα θύματα και οι οικογένειές τους έχουν υποστεί όλες τις δυσμενείς συνέπειες της άδικης μεταχείρισης. Τα νοσηρά αυτά φαινόμενα βέβαια δεν έπαψαν, αυτό που άλλαξε είναι μόνο το σύστημα παροχής προστασίας, η αναβάθμιση της αξίας και της λειτουργίας του. Αυτά είναι πλέον κοινός τόπος στη δημόσια διοίκηση, αλλά φαίνεται πως πρέπει να υποκρινόμαστε ότι δεν τα γνωρίζουμε.

Όσον αφορά στον Διοικητή του Αγίου Όρους ως μοναδικό προσόν ορίζεται το εγνωσμένο κύρος. Μια εντελώς ασαφής αναφορά χωρίς ουσιαστικό περιεχόμενο που καθιερώνει ένα καθεστώς ανεξέλεγκτης επιλογής. Ο δε, Υποδιοικητής αρκεί να είναι απόφοιτος πανεπιστημίου. Η γνωστή κυβερνητική εμπειρία με την περίπτωση του Υφυπουργού, σας αποτρέπει πλέον από κάθε αναφορά σε μεταπτυχιακούς τίτλους σπουδών. Πώς λέει ο λαός μας «φύλαγε τα ρούχα σου»;

Στην προηγούμενη συνεδρίαση, επίσης, τέθηκε και άλλο ένα ζήτημα. Ζητήθηκε κυρίως από τη συμπολίτευση να δοθεί με μορφή υπερεξουσιοδότησης στον Υπουργό, η δυνατότητα να παρεμβαίνει με προσωπικές αποφάσεις στην οργάνωση του Υπουργείου.

Σωστά παρατηρήθηκε ότι αυτό δεν θα μπορούσε να επιτραπεί από την Κεντρική Νόμο παρασκευαστική Επιτροπή. Ευτυχώς μετά από σχεδόν 100 χρόνια λειτουργίας του Συμβουλίου Επικρατείας ο νομικός μας πολιτισμός έχει μια στοιχειώδη πρόοδο που δεν επιτρέπει τέτοιου είδους ανεξέλεγκτες αυθαιρεσίες.

 Δεν υπάρχουν, πλέον, περιθώρια για τέτοιες οπισθοδρομήσεις.

 Φοβάμαι, ότι πρόκειται για πρόταση που αν δεν είναι εντελώς επιπόλαιη, αναδεικνύει βαθιά αναχρονιστική νοοτροπία.

Πιστεύουμε, ότι είναι αναγκαία η επανεξέταση πολλών σημείων του Οργανισμού. Γνώμονας πρέπει να είναι πάντα η προστασία του δημοσίου συμφέροντος και οι αρχές λειτουργίας της δημόσιας διοίκησης με βάση τις σύγχρονες απαιτήσεις της διοικητικής επιστήμης. Το λεγόμενο new public management που δίνεται, άσχετα εάν δεν ακολουθείται με ζήλο θα έλεγα νεοφώτιστου, εάν δεν το γνωρίζετε, είναι πλέον παρωχημένο και έχει δεχτεί τεκμηριωμένη επιστημονική κριτική.

Κύριε Πρόεδρε, για τα άρθρα επιφυλασσόμαστε στην Ολομέλεια να εκφράσουμε την άποψή μας.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς την κυρία Σακοράφα.

 Κλείσαμε, λοιπόν, με την τοποθέτησή της τον κύκλο των Αγορητών, των Εισηγητών και των Ειδικών Αγορητών.

 Έχουμε τέσσερις συναδέλφους Βουλευτές οι οποίοι ζήτησαν το λόγο και βεβαίως θα κλείσει ο Υπουργός ο κ. Φραγκογιάννης.

(*Στο σημείο αυτό, κυρίες και κύριοι συνάδελφοι, θα διακόψουμε για τρία λεπτά και θα συνεχίσουμε στο τελευταίο μέρος της συνεδρίασης*)

(***ΜΕΤΑ ΤΗ ΔΙΑΚΟΠΗ****)*

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Κυρίες και κύριοι συνάδελφοι, περνάμε, λοιπόν, στον κύκλο των ομιλητών συναδέλφων Βουλευτών που μετέχουν στην Επιτροπή με το ηλεκτρονικό σύστημα.

Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ**: Κυρίες και κύριοι Βουλευτές θα μπω κατευθείαν στην ουσία των ζητημάτων που συζητάμε σήμερα και θα αναφερθώ αναλυτικά στα θέματα που κατά κύριο λόγο επεσήμανα και κατά την πρώτη συζήτηση επί της αρχής την Παρασκευή.

Η γενική αναφορά που διαβάζουμε στην Αιτιολογική Έκθεση περί δήθεν εξ ορθολογισμού της Διοίκησης, επί λέξει διαβάζω την Αιτιολογική Έκθεση «ο αριθμός των επιμέρους οργανωτικών μονάδων της κεντρικής υπηρεσίας του Υπουργείου Εξωτερικών μειώνεται στο πλαίσιο της αναδιάρθρωσης και του εξ ορθολογισμού της οργάνωσης του Υπουργείου» με τις Διευθύνσεις να ανέρχονται σε 46 από 65 και τα τμήματα σε 67 από 193, ενώ μειώνονται και οι υπηρεσίες που υπάγονται απευθείας στον Υπουργό από 19 σε 12, δεν μας λέει κάτι.

Δεν μας λέει κάτι, διότι αυτό είναι μια ποσοτική προσέγγιση χωρίς να γίνεται κάποια ανάλυση της ποιοτικής διάστασης της πρότασης αυτής. Αυτό, μάλιστα, γίνεται ιδιαίτερα εμφανές στη λειτουργία της οικονομικής διπλωματίας που περιγράφεται στα άρθρα 159-198 του συγκεκριμένου σχεδίου. Εφόσον η νέα Γενική Γραμματεία Διεθνών Οικονομικών Σχέσεων και Εξωστρέφειας θα ενσωματώσει και τις αρμοδιότητες της πρώην Γενικής Διεύθυνσης Διεθνούς Οικονομικής και Εμπορικής Πολιτικής του Υπουργείου Οικονομίας και Ανάπτυξης συρρικνώνεται υπερβολικά.

Να πω εδώ ότι οι δώδεκα διευθύνσεις σήμερα, 8 υφιστάμενο στο Υπουργείο Εξωτερικών και οι τέσσερις μεταφερθείσες από το Υπουργείο Ανάπτυξης γίνονται όλες κι όλες 7.

Επίσης, η περιγραφή της Διεύθυνσης Β2 είναι και αυτή ιδιαιτέρως προβληματική. Η διάρθρωση των τμημάτων είναι ιδιαίτερα μη ισοβαρής, ενώ και η περιγραφή των αρμοδιοτήτων παρουσιάζει ταυτόχρονα ελλείψεις και αλληλοεπικαλύψεις. Οι αρμοδιότητες της Β2 Διεύθυνσης όπως περιγράφονται στο άρθρο 170 παρουσιάζουν επικαλύψεις με το δεύτερο τμήμα που περιγράφεται στο άρθρο 173 και δεν έχει καταγραφεί η αρμοδιότητα της συμμετοχής του δεύτερου Γενικού Διευθυντή στην Επιτροπή Πολιτικής Εμπορίου.

Επίσης, ο νέος αυτός κλάδος, ο κλάδος ΠΕ Διοικητικού-Οικονομικού περιγράφεται στο άρθρο 318 ο οποίος θα περιλαμβάνει έναν πολύ μικρό αριθμό υπαλλήλων που μεταφέρθηκαν από το Υπουργείο Οικονομίας και Ανάπτυξης -ο οποίος κατά την άποψή μου θα φθίνει αριθμητικά στην πορεία του χρόνου- είναι λάθος απόφαση κύριε Υπουργέ, πρέπει να το ξαναδείτε. Και ενώ η ενοποίηση όλων αυτών των υπηρεσιών εξωτερικού εμπορίου και εξωστρέφειας σε μία στέγη έχει θετικό πρόσημο οι λεπτομέρειες του σχεδιασμού αυτής της ενσωμάτωσης θα οδηγήσουν σε μή αξιοποίηση ενός ανθρώπινου δυναμικού το οποίο περιμένουμε όλοι να μεταφέρει την πολύτιμη εμπειρογνωμοσύνη του. Δημιουργείτε έτσι έναν κλάδο περιορισμένης χρονικής διάρκειας γιατί συνεχώς θα φθίνει όπως ήδη είπα και παράλληλα μειώνετε τον κλάδο των εμπειρογνωμόνων, τον κλάδο δηλαδή στον οποίον θα μπορούσαν λόγω των προσόντων να ενταχθούν τα συγκεκριμένα στελέχη.

Προτείνω, λοιπόν, την παρακάτω νομοτεχνική βελτίωση στο άρθρο 449 παράγραφος 1 του σχεδίου νόμου που συζητούμε σήμερα να προστεθεί δηλαδή το ακόλουθο εδάφιο υπ' αριθμόν α «Στο κλάδο εμπειρογνωμόνων εφόσον υπάγονται στην κατηγορία Ειδικό Επιστημονικό Προσωπικό και διαθέτουν τα γενικά προσόντα του άρθρου 319 οι υπάλληλοι αυτής της κατηγορίας κατατάσσονται στη βαθμίδα του Εμπειρογνώμονα Συμβούλου Β και δεν διατηρούν την προσωπική διαφορά στις αποδοχές τους.»

Ακολούθως, όπως αντιλαμβάνεστε, θα πρέπει να γίνει η επαναρίθμηση των λοιπών εδαφίων της παραγράφου 1 μετά την προσθήκη αυτή, αν γίνει δεκτή.

Επίσης, κατά την προσωπική μου άποψη, θα πρέπει να γίνουν και οι παρακάτω νομοτεχνικές βελτιώσεις:

Στο άρθρο 449 παράγραφος 1 πρέπει να τροποποιηθεί η πρόταση: «Οι υπάλληλοι Π.Ε Διοικητικού-Οικονομικού όταν υπηρετούν στην Κεντρική Υπηρεσία του Υπουργείου Εξωτερικών στελεχώνουν τις διευθύνσεις της Δεύτερης Γενικής Διεύθυνσης, ασκούν τα καθήκοντα που ανάγονται στη λειτουργία και τις αρμοδιότητες των διευθύνσεων αυτών και δύνανται να αναλαμβάνουν καθήκοντα Προϊσταμένου στη Διεύθυνση Πολυμερών Οικονομικών Σχέσεων και Εμπορικής Πολιτικής ως εξής:

Η επαναδιατύπωση που κάνω τώρα «Οι υπάλληλοι ΠΕ διοικητικού – Οικονομικού, όταν υπηρετούν στην κεντρική υπηρεσία του Υπουργείου Εξωτερικών, στελεχώνουν τις διευθύνσεις της δεύτερης Γενικής Διεύθυνσης και ασκούν καθήκοντα σχετικά με τη διαμόρφωση πολιτικής για θέματα Κοινής Εμπορικής Πολιτικής της Ευρωπαϊκής Ένωσης και Πολυμερών Οικονομικών Σχέσεων, συμμετέχουν σε συναφείς διαπραγματεύσεις και βάσει της ειδίκευσης εκπροσωπούν το Υπουργείο σε ομάδες εργασίας, επιτροπές και λοιπές συσκέψεις στην Ευρωπαϊκή Ένωση και άλλους διεθνείς οργανισμούς, δύνανται να αναλαμβάνουν καθήκοντα προϊσταμένου στη Διεύθυνση Πολυμερών Οικονομικών Σχέσεων και Εμπορικής Πολιτικής».

Επίσης στο άρθρο 449 παράγραφος 1 προτείνω να τροποποιηθεί η πρόταση «Προτού αιτηθούν τη μετάθεση ή απόσπασή τους οφείλουν να υπηρετήσουν στην κεντρική υπηρεσία του Υπουργείου Εξωτερικών για χρονικό διάστημα τεσσάρων ετών από την έναρξη ισχύος του παρόντος» ως εξής: «Προτού αιτηθούν τη μετάθεση ή απόσπαση τους σε αρχές εξωτερικού οφείλουν να υπηρετήσουν στην κεντρική υπηρεσία του Υπουργείου Εξωτερικών για χρονικό διάστημα δύο ετών από την έναρξη ισχύος του παρόντος. Η υποχρέωση αυτή δεν ισχύει για την κάλυψη θέσεων που αφορούν στη διαχείριση θεμάτων Κοινής Εμπορικής Πολιτικής της Ευρωπαϊκής Ένωσης στη ΜΕΑ Βρυξελλών και στη ΜΕΑ Γενεύης.

Στο άρθρο 424 παράγραφος 1 εδάφιο ζ΄ να προστεθεί μετά από την πρόταση «Στις διευθύνσεις της 2ης Γενικής Διεύθυνσης δύνανται να προΐστανται υπάλληλοι του κλάδου ΟΕY με βαθμό τουλάχιστον συμβούλου ΟΕYα» η ακόλουθη πρόταση. «Στη Διεύθυνση Πολυμερών Οικονομικών Σχέσεων και Εμπορικής Πολιτικής δύνανται να προΐστανται υπάλληλοι του κλάδου ΠΕ Διοικητικού – Οικονομικού. Επίσης, όπου στο σχέδιο νόμου υπάρχει αναφορά των κλάδων του Υπουργείου Εξωτερικών, ο κλάδος ΠΕ Διοικητικού - Οικονομικού θα πρέπει να προηγείται του κλάδου Διοικητικού – Προξενικού».

Σχετικά με τις διατάξεις που αφορούν τον Απόδημο Ελληνισμό, θα επαναλάβω αυτά που ήδη είπα στην τοποθέτησή μου επί της αρχής, ότι με τον τρόπο που διορθώνεται η εν λόγω υπηρεσία στην ουσία αποδυναμώνεται. Η συνένωσή της, δηλαδή, με τη Γενική Γραμματεία Δημόσιας Διπλωματίας, τη στιγμή μάλιστα που αυτός ο Οργανισμός συνεχίζει και διογκώνει το ειδικό πρόβλημα υποστελέχωσης των αρχών του εξωτερικού, δεν μπορούμε να καταλάβουμε πώς αποβαίνει εντέλει προς όφελος του Απόδημου Ελληνισμού, όπως ισχυρίζεται το Υπουργείο.

Πρέπει να επανεξετάσετε, κύριε Υπουργέ, τα άρθρα 215 - 247 και μάλιστα προς την κατεύθυνση της αυτοτέλειας της Γενικής Γραμματείας Απόδημου Ελληνισμού και μάλιστα με το δικό τους οργανισμό λειτουργίας.

Όσον αφορά στο Συμβούλιο Απόδημου Ελληνισμού, όπως έχω ήδη αναφέρει είμαστε σαφέστατα υπέρ της επα ενεργοποίησής του θεσμού, αφού από το 1955 που ιδρύθηκε δεν καταργήθηκε ποτέ απλά έπαψε να λειτουργεί, ωστόσο και εδώ πρέπει να γίνουν διορθωτικές κινήσεις.

 Η παρατήρησή μου ότι υπήρξε ελλιπής διαβούλευση είναι ένα σημείο για το οποίο ασκείται κριτική από όλον τον ομογενειακό Τύπο και από όλες τις ομογενειακές οργανώσεις, το είδατε και νωρίτερα στην ακρόαση των φορέων.

Στο άρθρο 453 είναι εμφανής η μη ύπαρξη αναλογικότητας μεταξύ των αντιπροσώπων και του αριθμού των Ελλήνων που κατοικούν στα ανά τον κόσμο γεωγραφικά διαμερίσματα.

 Κλείνοντας, κύριε Πρόεδρε, θα ήθελα να υπογραμμίσω ακόμη μια φορά τον τεράστιο όγκο του νομοσχεδίου, τη μικρή περίοδο διαβούλευσης, τις επιχειρούμενες αλλαγές στο οργανωτικό σχήμα με συγχωνεύσεις υπηρεσιών και δημιουργία νέων, που προκαλούν αλληλοεπικαλύψεις αρμοδιοτήτων, υποστελέχωση και υποχρηματοδότηση. Όλα αυτά δεν θα προσφέρουν τίποτα στη ζητούμενη βελτίωση της αποτελεσματικότητας του Υπουργείου, μάλλον θα την υποβαθμίσουν με όλη αυτή τη σύγχυση των υπηρεσιών που προκαλείται και μάλιστα σε μια περίοδο που τα εθνικά μας θέματα βρίσκονται πολύ ψηλά, με το ΤΣΕΣΜΕ τώρα να πλέει από την Κωνσταντινούπολη στο Αιγαίο, χωρίς μάλιστα να μεταδίδει στίγμα για να μην ξεχνάμε το ΓΙΑΒΟΥΣ, για να μη ξεχνάμε το ΜΠΑΡΠΑΡΟΣ και το ORUC REIS.

**ΣΑΒΒΑΣ ΑΝΑΣΤΑΣΙΑΔΗΣ: (ΠΡΟΈΔΡΟΣ ΤΗΣ ΕΠΙΤΡΟΠΗΣ ΑΠΟΔΗΜΟΥ ΕΛΛΗΝΙΣΜΟΥ)** Κύριε Πρόεδρε, κυρίες και κύριοι συνάδελφοι, οι ταχύτατες μεταβολές και ανακατατάξεις που διαμορφώνονται στη διεθνή σκηνή, άλλαξαν τον τρόπο άσκησης της εξωτερικής πολιτικής και της διπλωματίας.

Η εξυπηρέτηση πολιτικών και οικονομικών συμφερόντων, η αναβάθμιση της διεθνούς θέσης της Χώρας μας, η προβολή του Ελληνικού πνεύματος και του πολιτισμού, η εξυπηρέτηση και η διατήρηση και σύσφιξη των δεσμών της ομογένειας με την Ελλάδα και γενικά η εξυπηρέτηση των εθνικών συμφερόντων, επιβάλλουν την άσκηση αποτελεσματικής εξωτερικής πολιτικής.

Δεν υπάρχει αμφιβολία πως για να αντιμετωπισθούν οι προκλήσεις του 21ου αιώνα, χρειάζεται εκσυγχρονισμός, προσαρμογές και ευελιξία του οργανωτικού σχήματος που ασκεί η εξωτερική πολιτική.

Αυτούς τους στόχους έρχεται να εξυπηρετήσει το Ν/Σ που συζητάμε σήμερα , που μέσα από τις μεταρρυθμίσεις, τις αναδιαρθρώσεις, τις καινοτομίες, τις απλοποιήσεις που εισάγει, επιδιώκει τη δημιουργία ενός σύγχρονου, ευέλικτου και αποτελεσματικού σχήματος.

Διευρύνει την αποστολή και το πεδίο δραστηριοποίησης , συνενώνοντας διάσπαρτες υπηρεσίες, φορείς και αρμοδιότητες υπό ενιαία πολιτική διοίκηση και επιδιώκοντας την ενίσχυση της θέσης της Χώρας μας στο εξωτερικό.

Δεν υπάρχει καμία αμφιβολία ότι η άσκηση της εξωτερικής πολιτικής χρειαζόταν αναθεώρηση ως προς τις δομές που την παράγουν, την διαμορφώνουν, την υλοποιούν και την υποστηρίζουν.

Όλα αυτά όμως υλοποιούνται από ανθρώπους και αιχμή αυτών των ανθρώπων είναι διπλωμάτες.

Το επίκεντρο της υλοποίησης των στόχων της εξωτερικής πολιτικής είναι μία καλή διπλωματική υπηρεσία κάτι που επιδιώκεται με την σημερινή πρωτοβουλία.

Θεωρώ λοιπόν πολύ σημαντική τη θεσμοθέτηση της διαρκούς κατάρτισης του διπλωματικού προσωπικού και την συνολική παρέμβαση μέσα από την αναδιάρθρωση της Διπλωματικής Ακαδημίας.

Για τα οικονομικά του Υπουργείου στα οποία αναφέρθηκαν σχεδόν όλοι, και ο ίδιος ο Υπουργός δεν υπάρχει αμφιβολία ότι πρέπει να αυξηθεί ο προϋπολογισμός.

Η θεσμοθέτηση του Κέντρου Σχεδιασμού Εξωτερικής Πολιτικής (ΚΕ.Σ.ΕΠ.) άρθρο 37 και η δυνατότητα συνεργασίας του με Ακαδημαϊκά ιδρύματα, δεξαμενές σκέψεις , επιχειρηματικές ενώσεις στην Ελλάδα και στο εξωτερικό και τη συνεργασία με ερευνητικά ιδρύματα στην Ελλάδα και το Εξωτερικό, είναι εξαιρετικής σημασίας και συγκαταλέγεται στις καινοτομίες του νέου Οργανισμού. Αξιοποιείται η σκέψη, η γνώση και η εμπειρία, σχετικών με το θέμα ατόμων.

Δεν ξέρω και δεν αναφέρεται πως θα επιλέγονται οι συνεργασίες αυτές με τα διάφορα ιδρύματα και δεξαμενές σκέψεις.

Για αυτό προτείνω το εξής: Στη Θεσσαλονίκη λειτουργεί εδώ και πολλά χρόνια το ίδρυμα Μελετών Χερσονήσου του Αίμου. Έχει άριστες υποδομές , δικό του εξαιρετικό κτήριο και δικό του προσωπικό.

Έχει βαθιά γνώση των Βαλκανικών θεμάτων και θα μπορούσε να είναι ένας πολύ καλός σύμβουλος για την πολιτική στις Βαλκανικές Χώρες. Επίσης υπάρχει στην Καβάλα το ερευνητικό κέντρο ΜΟΧΑ που ασχολείται με την εξωτερική μας πολιτική, την εξωστρέφεια και την επιχειρηματικότητα στις Αραβικές Χώρες.

Η εξωτερική και η αμυντική πολιτική έχουν σχέση με την ασφάλεια της Χώρας πάντα, αυτό και η σύσταση γραφείου Αμυντικής διπλωματίας, με το άρθρο 70 , θεωρώ ότι είναι μία εύστοχη παρέμβαση προς την κατεύθυνση της σωστής άσκησης πολιτικής και εδώ έχω να προτείνω την αναβάθμιση των σπουδών της ΑΔΙΣΠΟ (Ανώτατη Διακλαδική Σχολή Πολέμου) για να λειτουργήσει και ως παραγωγός στρατιωτικής διπλωματίας και αμυντικής πολιτικής.

Και εδώ έχω να προτείνω, επίσης την αναβάθμιση των σπουδών της ΑΔΙΣΠΟ (Ανώτατη Διακλαδική Σχολή Πολέμου) για να λειτουργήσει και ως παραγωγός στρατιωτικής διπλωματίας και αμυντικής πολιτικής.

Επίσης, επειδή στο Ν/Σ προβλέπεται και η αναδιάρθρωση της Διπλωματικής Ακαδημίας, θα μπορούσε η έδρα της Ακαδημίας να μεταφερθεί στη Θεσσαλονίκη, για πολλούς λόγους και πιστεύω ότι εδώ με υποστηρίζετε.

Πρώτον, γιατί η Αθήνα πρέπει να αποσυμφορηθεί.

Δεύτερον, γιατί η Θεσσαλονίκη πρέπει να ενισχυθεί με θεσμούς.

Και τρίτον, γιατί οι λόγοι που κρατούσαν συγκεντρωμένες όλες τις υπηρεσίες και τους θεσμούς στην Αθήνα δεν υπάρχουν, δηλαδή, η επαφή και η επικοινωνία.

Αυτός ο λόγος εξέλιπε και η πανδημία μας έδωσε την ευκαιρία να δημιουργήσουμε ψηφιακές δομές που μας παρέχουν τη δυνατότητα επαφής και επικοινωνίας και διδασκαλίας από απόσταση, κάτι που είναι δοκιμασμένο και πετυχημένο. Δεν χρειάζεται, λοιπόν, να είναι όλα συγκεντρωμένα στην Αθήνα.

Τώρα έρχομαι στα θέματα του Απόδημου Ελληνισμού και της Γενικής Γραμματείας Απόδημου Ελληνισμού και Δημόσιας Διπλωματίας και του Συμβουλίου Απόδημου Ελληνισμού.

Είναι γεγονός ότι μέχρι σήμερα κάθε προσπάθεια οργάνωσης της ομογένειας από τη Χώρα μας δεν είχε τα προσδοκώμενα ή τα επιδιωκόμενα αποτελέσματα.

Οι Έλληνες που βρίσκονται παντού σε όλο τον πλανήτη, μπορεί να αποτελέσουν τη ζωντανή διπλωματία και να προωθήσουν τη Χώρα μας στον πολιτιστικό τομέα, στην εκπαίδευση, στον τουρισμό, στην επιχειρηματικότητα και φυσικά και στην εξωτερική πολιτική.

Διαθέτουν εργαλεία και μέσα τα οποία θα μπορούσαν να στηρίξουν τα συμφέροντά μας. Έδρες Ελληνικών σπουδών σε πολλά πανεπιστήμια σε όλο τον κόσμο, κοινότητες, συλλόγους, ομοσπονδίες και συνομοσπονδίες, ορθόδοξες κοινότητες, θρησκευτικά και πολιτιστικά δίκτυα, ΜΜΕ, δημοσιογράφους, site, σημαντικές προσωπικότητες της επιστήμης, του πολιτισμού, της οικονομίας, του αθλητισμού, γερουσιαστές, βουλευτές, κυβερνήτες, δημάρχους και στελέχη κρατικών θέσεων.

Η ομογένεια αποτελεί πολύτιμο σύμμαχο και υποστηρικτή των εθνικών μας συμφερόντων και μπορεί να εξελιχθεί σε βραχίονα της εξωτερικής μας πολιτικής.

Όμως, απαιτείται βούληση και στρατηγική για να δημιουργηθεί ένα παγκόσμιο δίκτυο εκπροσώπησης των Ελλήνων του Εξωτερικού, το οποίο σταδιακά μπορεί να μετατραπεί σε ένα παγκόσμιο δίκτυο πρωτοβουλιών και δραστηριοτήτων για την προώθηση των συμφερόντων της Χώρας.

Σήμερα, ίσως μετά το 1974, η στήριξη της ομογένειας στην πατρίδα μας είναι όσο ποτέ άλλοτε απαραίτητη, αντιλαμβάνομαι ότι κατανοείτε.

Προς αυτή την κατεύθυνση κινείται η Κυβέρνηση.

Η καθιέρωση της ψήφου των αποδήμων είναι ένα βήμα προς αυτή την κατεύθυνση, είναι το πρώτο βήμα.

Η δημιουργία ισχυρής Γενικής Γραμματείας που θα περιλαμβάνει όλες τις δράσεις και τις λειτουργίες που εξυπηρετούν τις ανάγκες των Ελλήνων σε Προξενικά, Θρησκευτικά, Μορφωτικά, Πολιτιστικά, Επικοινωνιακά θέματα, είναι το δεύτερο βήμα.

Υπάρχει αντίδραση και είναι γνωστό, από διάφορους κύκλους της ομογένειας για τη νέα δομή, αλλά πιστεύω πως σύντομα θα αντιληφθούν πως με το νέο ενοποιημένο σχήμα θα αντιμετωπίζονται καλύτερα και αποτελεσματικότερα τα προβλήματα και τα θέματα που εξυπηρετούν τις ανάγκες της ομογένειας και θα αναβαθμίσει ουσιαστικά τον ρόλο και τη σημασία του Απόδημου Ελληνισμού για τη Χώρα μας.

Τέλος έρχομαι στο «πονεμένο» θέμα του Συμβουλίου Απόδημου Ελληνισμού, της Παγκόσμιας δηλαδή εκπροσώπησης των Ελλήνων του Εξωτερικού, που εκκρεμεί εδώ και μία δεκαετία περίπου. Και σε αυτό το θέμα η Κυβέρνηση και ο αρμόδιος Υπουργός ανέλαβαν πρωτοβουλίες για να λυθεί επιτέλους.

Υπάρχει, όπως φαίνεται, πολιτική βούληση να προχωρήσει αυτό το θέμα.

Διαφωνούν πάρα πολλοί από τους κύκλους της ομογένειας, έχω και εγώ τους προβληματισμούς μου και τους καταθέτω.

Κανείς όμως δεν μπορεί να μην αναγνωρίσει την πρόθεση της Κυβέρνησης και του Υπουργού να δημιουργήσει ένα παγκόσμιο δίκτυο έκφρασης και εκπροσώπησης των Απόδημων Ελλήνων.

Το ΣΑΕ, όπως γνωρίζουμε εκπροσωπούσε περίπου το 6% των Αποδήμων και απέτυχε. Άρα, η διατήρηση της ίδιας ονομασίας παραπέμπει σε μια αποτυχία και γι’ αυτό ο όρος επαναλειτουργίας και αυτό πρέπει να το δούμε.

 Ο περιορισμός του ρόλου του, όμως, σε καθαρά συμβουλευτικό πιστεύω ότι θα περιορίσει τη συμμετοχή. Θα πρέπει ο ρόλος του να είναι και διεκδικητικός για θέματα απόδημου ελληνισμού.

Το ΣΑΕ θα είναι αυτοχρηματοδοτούμενο, έτσι προβλέπεται, αλλά πρέπει να υπάρχει μια μεταβατική περίοδος ενός χρόνου, δύο χρόνων όπου η ελληνική πολιτεία να αναλάβει τα βασικά έξοδα λειτουργίας, ώσπου να αρχίσει να λειτουργεί. Ποιος θα αναλάβει την πρωτοβουλία και τα έξοδα να ξεκινήσει τη διαδικασία;

Στο άρθρο 453 στην παράγραφο 2, αναφέρεται ότι οι εκπρόσωποι του απόδημου και ομογενειακού ελληνισμού ανά περιφέρεια εκλέγονται μέσω διαδικασιών αυτό οργάνωσης. Ποιες είναι οι διαδικασίες, ποιος τις κινεί και ποιος τις εποπτεύει; Υπάρχουν πάρα πολλά θέματα που χρειάζονται απαντήσεις. Προφανώς πρόθεση της κυβέρνησης είναι αυτά να εξειδικευθούν στον Κανονισμό Λειτουργίας. Όμως ποιος θα συστήσει τον Κανονισμό Λειτουργίας;

Όλα αυτά που αναφέρω ως προβληματισμούς και υπάρχουν και άλλα, δεν ακυρώνουν την πρόθεση της κυβέρνησης για την αναβάθμιση και των σχέσεων, αλλά και του ρόλου του απόδημου ελληνισμού. Αυτό πρέπει να έχουμε ως στόχο, αυτό πρέπει να έχουμε ως σκέψη και να βοηθήσουμε έτσι ώστε τα θέματα αυτά που αναφέρω και προφανώς αναφέρουν και άλλοι συνάδελφοι να λυθούν και να ρυθμιστούν με τη ρύθμιση του παρόντος νομοσχεδίου.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε κι εμείς κ. Αναστασιάδη. Αφήσαμε τον κύριο συνάδελφο να μιλήσει λίγο περισσότερο επειδή είναι και ο Πρόεδρος της Ειδικής Επιτροπής του Αποδήμου, λόγω των θεμάτων που προβλέπονται στο παρόν νομοσχέδιο.

Το λόγο έχει η συνάδελφος κυρία Όλγα Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ**: Ευχαριστώ, κύριε Πρόεδρε.

Το νομοσχέδιο του Υπουργείου Εξωτερικών που συζητείται είναι ένα πολύ σοβαρό αλλά και αναγκαίο εγχείρημα. Προφανώς, η διεθνής πραγματικότητα σε συνδυασμό με τις αυξημένες γεωστρατηγικές προκλήσεις επιβάλλουν ένα σύγχρονο Υπουργείο Εξωτερικών, εξωστρεφές, ευέλικτο, με νέους θεσμούς και μηχανισμούς και επειδή το συγκεκριμένο Υπουργείο υλοποιεί, ουσιαστικά, το όραμα της χώρας και το ρόλο της στην δύσκολη και σύνθετη διεθνή πραγματικότητα, χρειάζεται να προσέξουμε ιδιαίτερα τον βασικό τομέα του, που σηκώνει όλο το βάρος της αποστολής αυτής. Αναφέρομαι, βεβαίως, στο ανθρώπινο δυναμικό του και, μάλιστα, με ασθενή μέσα, αναφέρομαι, βεβαίως, στον χαμηλό προϋπολογισμό του σε σχέση, όπως είπαμε, με την σημαντικότητα και την συνθετότητα της αποστολής του.

Θα ήθελα, λοιπόν, να πω ότι, σύμφωνα με τα όσα ακούστηκαν στην ακρόαση των κοινοβουλευτικών εκπροσώπων από όλους όσους τοποθετήθηκαν, αλλά ιδίως από την Ένωση Διπλωματικών Υπαλλήλων, υπάρχουν κάποια συγκεκριμένα σημεία στα οποία θα ήθελα κι εγώ να αναφερθώ, ξεκινώντας από το άρθρο 324 του νομοσχεδίου για τα νοσήλια. Δεν υπάρχει η πρόβλεψη για τις χώρες εκτός Ευρωπαϊκής Ένωσης, πλην των εκτάκτων περιστατικών εισαγωγής σε νοσοκομείο, που καλύπτεται από τις προξενικές εισπράξεις. Για τις υπόλοιπες περιπτώσεις γίνεται επίκληση των γενικών ισχυουσών διατάξεων για τους δημόσιους υπαλλήλους, χωρίς να γίνεται σαφές εάν ο ΕΟΠΥΥ δικαιολογεί εκ των υστέρων και αποζημιώνει για το σύνολο του ποσού που έχει καταβάλλει ο ασθενής σε χώρα εκτός Ευρωπαϊκής Ένωσης και η εμπειρία μας λέει ότι πολλές φορές το σύνολο του ποσού αυτού δεν καλύπτεται. Επάνω στο θέμα αυτό θα ήθελα να πω ότι είναι ανάγκη οι διπλωματικές αποστολές μας, που καλούνται να λειτουργήσουν πολλές φορές σε δύσκολες συνθήκες, να έχουν από το κράτος τις ελάχιστες εγγυήσεις αξιοπρεπούς διαβίωσης, όπως είναι η κάλυψη της ιατροφαρμακευτικής περίθαλψης των ιδίων και των οικογενειών τους.

Θα ήταν, λοιπόν, πολύ σημαντικό να εξεταστεί θετικά από τον Υπουργό η προτεινόμενη από την Ε.Δ.Υ. τροπολογία που προβλέπει, για παράδειγμα, ανοικτή, διεθνή διαγωνιστική διαδικασία για την ανάδειξη ασφαλιστικών παροχών.

Περνάω στο ζήτημα των προαγωγών και αναφέρομαι ειδικά στους νέους διπλωμάτες, που είναι και το μέλλον του Υπουργείου. Με τα άρθρα 351 και 352, αυξάνεται ο χρόνος για την προαγωγή των διπλωματικών υπαλλήλων και μόνο από τα 3 χρόνια στα 4.

 Τίθεται εδώ, λοιπόν, ένα ζήτημα που, κατά τη γνώμη μου, θα πρέπει να εξεταστεί. Διότι, εκτός από την καθυστέρηση βαθμολογικής εξέλιξης θα υπάρξουν και δυσμενείς οικονομικές συνέπειες για τους διπλωματικούς υπαλλήλους, έως και τον βαθμό Β του Συμβούλου Πρεσβείας (Β΄)».

Θα ήταν εύλογο να εξεταστούν σε αυτό το σκέλος οι προτάσεις που ακούστηκαν από την Ε.Δ.Υ. για μη μεταβολή του χρόνου προαγωγής.

 Να εξεταστεί παράλληλα και το σκέλος των ερωτημάτων που θέτει η ένωση για την βαθμολογική τους κατάταξη, σε σχέση με την πρόβλεψη εξετάσεων για την προαγωγή στο βαθμό του Συμβούλου Πρεσβείας (Β΄).

Τέλος, θα ήθελα να σταθώ στο ζήτημα των διδάκτρων, των τέκνων των διπλωματικών υπαλλήλων και στο Άρθρο 437- Ειδικές Δαπάνες.

Προβλέπεται, λοιπόν, ότι τα δίδακτρα καταβάλλονται για κάθε τέκνο και για μία πενταετία κάτ.΄ ανώτατο όριο σε κάθε μετακίνηση από την Εξωτερική στην Κεντρική Υπηρεσία, με την προϋπόθεση ότι τα τέκνα των υπαλλήλων έχουν φοιτήσει τα δύο αμέσως προηγούμενα χρόνια από την εκάστοτε μετακίνηση των υπαλλήλων στην Κεντρική Υπηρεσία τους σε ξενόγλωσσο σχολείο του εξωτερικού.

 Τίθεται εδώ ένα ζήτημα, που θεωρώ ότι αξίζει την προσοχή του Υπουργείου διότι προκύπτει ότι δεν καλύπτονται τα δίδακτρα των τέκνων των υπαλλήλων που δεν φοίτησαν στο εξωτερικό τα δύο προηγούμενα έτη. Όπως γνωρίζουμε, υπάρχουν περιπτώσεις οικογενειών διπλωματικών υπαλλήλων που για σοβαρούς λόγους δεν ακολουθούν τον υπάλληλο στο εξωτερικό σε μια συγκεκριμένη χρονική στιγμή της καριέρας του.

Θα ήταν θετικό, λοιπόν, να εξεταστεί και εδώ η δυνατότητα καταβολής των διδάκτρων για κάθε τέκνο και για μια πενταετία κάτ.΄ ανώτατο όριο σε κάθε μετακίνηση από την Εξωτερική στην Κεντρική Υπηρεσία.

Κυρίες και κύριοι συνάδελφοι, κλείνω και θα ήθελα να τονίσω ότι είναι πολύ σημαντικό το ανθρώπινο δυναμικό του Υπουργείου Εξωτερικών να μην συναντά προσκόμματα στην υπηρεσιακή εξέλιξη και την αξιοπρεπή διαβίωση του όταν καλείται να επιλέξει που θα προσφέρει τις υπηρεσίες του.

Είναι σημαντικό να δοθούν τα κίνητρα εκείνα, ώστε οι Έλληνες διπλωμάτες να επιλέγουν τα διπλωματικά πόστα με βάση την βαρύτητά τους και όχι με βάση την ελάχιστη διασφάλιση αξιοπρεπούς και ασφαλούς διαβίωσης.

Θεωρώ ότι είναι εγγυήσεις βασικές για την απρόσκοπτη εκπλήρωση της ιερής αποστολής των Ελλήνων Διπλωματών, που είναι η διαφύλαξη και προαγωγή των εθνικών μας συμφερόντων.

Ευχαριστώ πολύ, για την προσοχή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, την κ. Κεφαλογιάννη.

Τον λόγο έχει, η κ. Αυγερινοπούλου.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Ευχαριστώ πολύ και εσάς και τους συναδέλφους, που έχω αυτήν την ευκαιρία να απευθυνθώ στην Επιτροπή, παρότι όντως δεν είμαι μέλος, αλλά ως Πρόεδρος της Επιτροπής Περιβάλλοντος της Βουλής ενίοτε χρειάζεται πριν να έλθει ένα νομοσχέδιο στην Ολομέλεια να κάνουμε μια παρέμβαση για θέματα περιβαλλοντικής φύσης και αυτό περιλαμβάνεται στον Κανονισμό της Βουλής. Οπότε, στηρίζομαι εν μέρει και σε αυτή τη δυνατότητα που μας δίνει ο Κανονισμός πριν από την Β΄ Ανάγνωση ενός νομοσχεδίου να εκφράσουμε και εμείς μία άποψη.

Θα ήθελα, καταρχάς, να συγχαρώ το Υπουργείο και όλους τους παράγοντες για αυτό το πάρα πολύ σημαντικό νομοσχέδιο, το οποίο κατατίθεται και συζητούμε και σήμερα. Το θεωρούμε ότι ήταν ένα απαραίτητο νομοσχέδιο, έτσι ώστε να εκσυγχρονιστεί ο Κανονισμός λειτουργίας του Υπουργείου Εξωτερικών, έτσι ώστε το Υπουργείο μας να είναι ακόμα περισσότερο ικανό, θα έλεγα, να ανταποκριθεί στα σύγχρονα ζητήματα τα οποία τίθενται και είναι πολύπλοκα και πολύ αποτελεσματικά.

 Μάλιστα, έχει πολλά ζητήματα, όπως η ενίσχυση της οικονομικής διπλωματίας και βεβαίως, το θέμα του Συμβουλίου Απόδημου Ελληνισμού, τα οποία είναι ιδιαίτερης σπουδαιότητας. Για αυτά τα θέματα, όμως, επιφυλάσσομαι να τοθετηθώ στην Ολομέλεια, καθώς, σήμερα, θα πρέπει ως Προέδρος της Επιτροπής Περιβάλλοντος της Βουλής, να περιοριστώ σε δύο τρία ζητήματα περιβαλλοντικά. Επ αυτών και εν συντομία, θέλω να επισημάνω το εξής, ότι αισθανόμαστε, αισθάνομαι εγώ και πιστεύω και άλλα μέλη της Επιτροπής, ότι θα ήταν χρήσιμο να αναβαθμιστεί και στο κείμενο της λειτουργίας του κανονισμού λειτουργίας περισσότερο και να είναι πιο εμφανής, η προτεραιότητα την οποία δίνει, ούτως η άλλως, η κυβέρνησή μας, στα κλιματικά και περιβαλλοντικά θέματα. Άλλωστε μην ξεχνάμε ότι ήταν και η πρώτη φορά, μετά από πάρα πολλά χρόνια, που σε διεθνή περιβαλλοντική συνδιάσκεψη, του Οργανισμού Ηνωμένων Εθνών για την κλιματική αλλαγή, η Εθνική Αντιπροσωπεία, είχε ως επικεφαλής τον ίδιο τον Πρωθυπουργό.

Η κυβέρνηση, αναμφίβολα, δίνει μεγάλη σημασία σε αυτά τα θέματα, που είναι παγκόσμιας σπουδαιότητας. Αυτό καλό θα ήταν να φαίνεται και στον κανονισμό λειτουργίας, το λεκτικό. Διαβάζοντας τα πρώτα άρθρα, στον προτεινόμενο κανονισμό λειτουργίας, που είναι και το προοίμιο αυτού του νομοθετήματος, δεν βλέπουμε μια ευθεία αναφορά στα ζητήματα περιβάλλοντος, κλιματικής αλλαγής και όλης αυτής της θεματικής. Γι’ αυτό το λόγο θα πρότεινα, εάν είναι δυνατόν, είτε στο άρθρο 3 είτε στο άρθρο 4, να γίνει μια τέτοια, έστω και ονομαστική αναφορά. Επί παραδείγματι στο άρθρο 3, όπου αναφέρεται η αποστολή του Υπουργείου Εξωτερικών, είτε στην παράγραφο 2 για τις επιμέρους επιδιώξεις του Υπουργείου, μπορεί να προστεθεί μία φράση, είτε στο εδάφιο δ είτε ως ξεχωριστό εδάφιο, θα μπορούσαν να προστεθούν οι λέξεις και του φυσικού και πολιτιστικού, ενδεχομένως, περιβάλλοντος, συμπεριλαμβανομένων του κλίματος και την βιώσιμη ανάπτυξη.

Επίσης στο άρθρο 4, όπου αναφέρονται οι αρμοδιότητες του Υπουργείου Εξωτερικών, θα μπορούσε να γραφεί σε ξεχωριστό εδάφιο, ως εξής «η ενημέρωση σε σχέση με διμερή και παγκόσμια περιβαλλοντικά ζητήματα, συμπεριλαμβανομένης της κλιματικής κρίσης και ζητήματα βιώσιμου αναπτύξεως, η συμμετοχή σε εργασίες διεθνών περιβαλλοντικών οργανισμών και συνθηκών και συναφών πρωτοβουλιών».

Δηλαδή, θα προτείναμε μία τέτοια αναφορά, να αναφέρεται και στο προοίμιο και συμβολικά, αλλά και ερμηνευτικά, γιατί πολύ καλά γνωρίζουμε και οι νομικοί ότι, ότι αναφέρεται στο προοίμιο ενός τέτοιου νομοθετήματος, αποτελεί και ερμηνευτικό κανόνα, χρησιμοποιείται και στην ερμηνεία άλλων εφαρμογών, άλλων άρθρων.

Βέβαια, σε μία επόμενη συνάντηση, σε ακόμα επόμενη συζήτηση, για τον εκσυγχρονισμό του Υπουργείου Εξωτερικών σε σχέση με αυτά τα ζητήματα, θα θέταμε και την ανάγκη, τα θέματα προστασίας περιβάλλοντος και αντιμετώπισης της κλιματικής αλλαγής, να αναχθούν, ενδεχομένως και στην ατζέντα του αναπληρωτή Υπουργού ή και Υφυπουργού Εξωτερικών, όπως είναι και σε άλλα κράτη. Βεβαίως, να υπάρχει γραπτή αναφορά στον τίτλο ενός γενικού γραμματέα, η επιμέλεια σε αυτά τα θέματα. Είναι πάρα πολύ σημαντικό και συμβολικό και ουσιαστικό.

Αυτό, όμως, το οποίο, εν προκειμένω, μπορεί να γίνει, μέσα από την επεξεργασία στο παρόν νομοσχέδιο του Κανονισμού Λειτουργίας του Υπουργείου Εξωτερικών, είναι να δούμε κανονικά τη διεύθυνση στην οποία πρέπει να υπάγονται αυτά τα θέματα.

Η Δ5 Διεύθυνση του Υπουργείου Εξωτερικών έχει αυτή τη στιγμή γίνει και με άλλα ζητήματα και διαβάζουμε στο νομοσχέδιο το υπό συζήτηση, ότι μαζί με τα θέματα τα περιβαλλοντικά, τα κλιματικά, θα πρέπει η ίδια ομάδα να συζητά θέματα κυβερνο ασφάλειας, μεταναστευτικό, μειονοτήτων και πάει λέγοντας. Από την εμπειρία, την οποία έχουμε ως τώρα, και από την Επιτροπή Περιβάλλοντος, όπου βρισκόμαστε πολύ συχνά μαζί με παράγοντες του Υπουργείου Εξωτερικών σε διεθνή φόρα, το έργο το οποίο έχει η παρούσα Δ5, είναι πραγματικά πάρα πολύ βαρύ.

Έχει πολύ μεγάλη ατζέντα θεμάτων, διότι το Περιβάλλον είναι και μια οριζόντια πολιτική, που αγγίζει μεγάλη πλειοψηφία ζητημάτων. Γι’ αυτό το λόγο εκφράζω μία επιφύλαξη, για το αν θα έπρεπε να υπάρχει μία Διεύθυνση που να επιφορτίζεται με όλα αυτά τα ζητήματα και να της προστεθούν και νέα ή αν θα έπρεπε να παραμείνει η Διεύθυνση ως έχει σήμερα, μόνο με την περιβαλλοντική και την κλιματική ατζέντα και να μην επιβαρυνθεί.

Προς τούτο, αγαπητέ Πρόεδρε, έχω ένα κείμενο το οποίο θα σας το υποβάλω και το οποίο περιλαμβάνει κάποιες αλλαγές στο άρθρο 113, όπου προτείνει, τα θέματα τα οποία δεν θα έχουν άμεση, αλλά μόνο άμεση, σχέση με τα περιβαλλοντικά και τα κλιματικά, να πάνε στις άλλες Διευθύνσεις και όχι στην Διεύθυνση αυτή, η οποία είναι Προστασίας Περιβάλλοντος, Κλιματικής Αλλαγής και θα έλεγα εγώ, Βιώσιμου Αναπτύξεως. Θα σας υποβάλλω το κείμενο και ελπίζω να ληφθεί υπόψιν.

Σας ευχαριστώ πολύ για την ευκαιρία που μου δώσατε να μετάσχω στις εργασίες της Επιτροπής σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κυρία Αυγερινοπούλου. Βεβαίως, ως Πρόεδρος της αντίστοιχης Επιτροπής, θα περιμένουμε να μας υποβάλλετε αυτό το κείμενό σας, το υπόμνημά σας. Εμείς έχουμε τη Τετάρτη προγραμματισμένο το πρωί να κάνουμε τη συνεδρίαση για τη Δεύτερη Ανάγνωση, οπότε θα το περιμένουμε. Ευχαριστούμε πολύ.

Με την κυρία Αυγερινοπούλου έκλεισε ο κύκλος των παρεμβάσεων των συναδέλφων βουλευτών. Θα παρακαλούσα τώρα τον Υφυπουργό Εξωτερικών, τον κ. Φραγκογιάννη, να πάρει το λόγο για να κλείσει η συνεδρίαση. Παρακαλώ κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ευχαριστώ πολύ.

Αξιότιμε κύριε Πρόεδρε, αξιότιμοι εκπρόσωποι των Κομμάτων, αξιότιμοι Βουλευτές, θα ήθελα να εκφράσω μερικές σκέψεις, σκέψεις δικές μου, αναφορικά με όλα όσα συζητήθηκαν σήμερα, με τις παρεμβάσεις των Φορέων, αλλά και με τις παρεμβάσεις τις δικές σας.

Αντιλαμβάνομαι βεβαίως, ότι πρόκειται η συζήτηση αυτή να συνεχιστεί την Τετάρτη και να οδηγηθούμε στην ψήφιση του σχεδίου νόμου που αφορά τον Οργανισμό του Υπουργείου Εξωτερικών, αλλά θα ήθελα να ξεκινήσω με τη σκέψη του κ. Αμανατίδη, η οποία υποστηρίζει την άποψη, ότι πρέπει να βάζουμε μπροστά την μελλοντική προοπτική ενός σχεδίου νόμου και ιδιαίτερα αυτό που αφορά το Υπουργείο Εξωτερικών.

Το ερώτημα λοιπόν που μπαίνει είναι, τι είδους οργάνωση θέλουμε, τι είδους Υπουργείο θέλουμε, πώς θα αντιμετωπίσουμε τις γεωστρατηγικές προκλήσεις της περιοχής μας, πώς θα αντιμετωπίσουμε, στα χρόνια που θα έρθουν, τις προκλήσεις που άπτονται της διπλωματίας και ποια είναι η διπλωματία την οποία πρέπει να ασκήσουμε; Είναι η πολιτική διπλωματία την οποία γνωρίζουμε όλα αυτά τα χρόνια ή μήπως έχουν μπει και νέες μορφές διπλωματίας που όλες μαζί συνθέτουν την σύγχρονη Ελληνική Διπλωματία του σήμερα, αλλά και του αύριο;

Μιλάμε για την πολιτική διπλωματία την οποία γνωρίζουμε όλοι, αλλά μιλάμε και για την αμυντική διπλωματία η οποία είναι τόσο χρήσιμη.

Μιλάμε για την οικονομική διπλωματία και την εξωστρέφεια, που για πρώτη φορά την έχουμε εντάξει στο Υπουργείο Εξωτερικών και έχουμε μεταφέρει στο Υπουργείο Εξωτερικών όλες τις Δομές της οικονομικής διπλωματίας από κάθε άλλο κομμάτι, από κάθε άλλο τμήμα της Κυβέρνησης κάτω από μία στέγη για ένα καλύτερο συντονισμό.

Μιλάμε για την θρησκευτική διπλωματία, η οποία πολλές φορές είναι ιδιαίτερα χρήσιμη σε πάρα πολλές περιοχές του κόσμου.

Αναφέρομαι στην πολιτιστική διπλωματία, η οποία προβάλλει τη χώρα μας και μέσα από την οποία η χώρα μας μπορεί να πετυχαίνει τους στόχους της ακόμη περισσότερο.

Αναφέρομαι στην αθλητική διπλωματία, η οποία επίσης βοηθάει και συνεισφέρει και αυτή μέσα από τις επιδόσεις, αλλά και τους στόχους, αλλά και το παρελθόν της χώρας μας στον αθλητισμό.

Μιλάμε για την τουριστική διπλωματία, η οποία και αυτή παίζει έναν συγκεκριμένο ρόλο από τη δική της πλευρά.

Μιλάμε για την επιστημονική διπλωματία, που για πρώτη φορά την εντάσσουμε στο νομοσχέδιο το οποίο καταθέσαμε και προβλέπει τρόπο με τον οποίο θα μπορέσουμε να συνδέσουμε τις δύο κοινότητες- την ακαδημαϊκή και την επαγγελματική- από δύο περιοχές του κόσμου με ένα πιλοτικό πρόγραμμα, το οποίο θα εφαρμόσουμε για πρώτη φορά στη Βοστώνη των Ηνωμένων Πολιτειών και ελπίζουμε ότι αργότερα θα την εφαρμόσουμε και αλλού.

Μιλάμε για την «parliamentary diplomacy», την βουλευτική δημοκρατία, η οποία και αυτή συνάδει με το να φέρνει τη Βουλή των Ελλήνων σε σχέση με τη βουλή άλλων χωρών.

Μιλάμε για τον Ελληνισμό της Διασποράς και την αντίστοιχη διπλωματία και μιλάμε ακόμη και για γαστρονομική διπλωματία.

Άρα, λοιπόν, το ζητούμενο είναι να έχουμε έναν οργανισμό, ο οποίος να είναι σύγχρονος και όποιος να μπορεί να ασκήσει την σύγχρονη διπλωματία για τις προκλήσεις τις οποίες καλείται να αντιμετωπίσει. Η διπλωματία, λοιπόν, μαζί με ψηφιακές λύσεις, μαζί με σύγχρονες λύσεις, πρέπει να έρθει μπροστά σε μία νέα κανονικότητα για να αντιμετωπίσει όλες αυτές τις προκλήσεις και έτσι οι βασικοί άξονες του σχεδίου μας περιλαμβάνουν την ενσωμάτωση της οικονομικής διπλωματίας, της δημόσιας διπλωματίας, του απόδημου ελληνισμού στον πυρήνα των δραστηριοτήτων του Υπουργείου μας, τον εκσυγχρονισμό του οργανωτικού σχήματος, ώστε να μπορεί να ανταπεξέλθει σε αυτές τις προκλήσεις.

Περιλαμβάνει την ενοποίηση δομών και αναβάθμιση, αλλά και την εξοικονόμηση των ανθρώπινων πόρων, διότι μέσα από την ενοποίηση αυτό μπορούμε να το πετύχουμε ακόμη περισσότερο και να αξιοποιούμε ακόμη καλύτερα τους πόρους που έχουμε ή ακόμη καλύτερα και αυτούς που θα μπορούσαμε να έχουμε, διότι ετέθη εύλογα ένα θέμα προϋπολογισμού το οποίο θα το αντιμετωπίσουμε. Περιλαμβάνει την αναδιάρθρωση του μηχανισμού της διοικητικής υποστήριξης, την απλοποίηση των διαδικασιών, τον περιορισμό της γραφειοκρατίας μέσα από ψηφιακές λύσεις τις οποίες σκοπεύουμε να εντάξουμε και την ενεργοποίηση εργαλείων ανθρωπιστικής αρωγής.

Πάνω από όλα, κάθεται η μεταρρύθμιση και η μεταρρύθμιση δεν αφορά μόνο το ίδιο το Υπουργείο, αλλά και πολλούς από τους φορείς οι οποίοι εποπτεύονται από το Υπουργείο. Άρα, λοιπόν, έχουμε τον ψηφιακό μετασχηματισμό, μέσα από τον οποίο θα δώσουμε και δίνουμε λύσεις ταχύτερης και αποτελεσματικότερης διεκπεραίωσης θεμάτων που αφορούν την κοινωνία των πολιτών μας, την αναδιοργάνωση της διπλωματικής ακαδημίας, ώστε να μπορεί να ανταπεξέλθει στις σύγχρονες απαιτήσεις της διπλωματίας στην οποία αναφέρθηκα προηγουμένως. Την αναδιάρθρωση των αρχών του εξωτερικού, ώστε να είναι πιο επίκαιροι στις απαιτήσεις της σύγχρονης εποχής, αλλά να υπάρχει και ένα σύστημα μέσα από το οποίο να εξελίσσεται, να αλλάζει, να αναδεικνύεται και να μπορεί να προσαρμόζεται στις ανάγκες της εποχής και, βεβαίως, τον μετασχηματισμό όλων των φορέων που εποπτεύονται από το υπουργείο Εξωτερικών και, εν προκειμένω, για την οικονομική διπλωματία, την οποία γνωρίζω πάρα πολύ καλά, τον μετασχηματισμό του «Enterprise Greece» και του Οργανισμού Ασφάλισης Εξαγωγικών Πιστώσεων. Άρα, λοιπόν, μιλάμε για την διάρθρωση του Υπουργείου σε νέους οργανωτικούς πυλώνες, μιλάμε για αλλαγές οι οποίες άπτονται των ανθρώπων, των δομών, των συστημάτων, των τεχνικών, των ανθρώπινων και των οικονομικών πόρων.

Έχουμε συγκρατήσει από το πρωί τόσο από τους φορείς, όσο και από εσάς, όλα όσα ειπώθηκαν καλή τη πίστη σε μία πάρα πολύ εποικοδομητική συζήτηση και τα έχουμε καταγράψει με σκοπό να τα μελετήσουμε ακόμη περισσότερο. Υπήρξαν, πρέπει να σας πω, ομάδες εργασίας με όλους τους εκπροσώπους. Γνωρίζουμε τα περισσότερα από τα θέματα που αναφέρθηκαν. Στέκομαι στο κομμάτι το ιατρικό, νοσοκομειακό, φαρμακευτικό, αυτό το οποίο αφορά τα στελέχη μας στις χώρες του εξωτερικού εκτός της Ευρωπαϊκής Ένωσης, όπου εκεί το θέμα είναι πραγματικό και ουσιαστικό. Αναφέρομαι στον προϋπολογισμό, αναφέρομαι σε θέματα τα οποία έχουν σχέση με ειδικές απαιτήσεις και ειδικές ανάγκες των διαφόρων κλάδων οι οποίοι απαρτίζουν το Υπουργείο Εξωτερικών.

Για μία ακόμη φορά, θα ήθελα να σας ευχαριστήσω για την καλοσύνη σας και για την καλή σας διάθεση να φέρετε εποικοδομητικά τις ιδέες σας, τα αιτήματά σας, τις προτάσεις σας, προκειμένου να έχουμε ένα σύγχρονο Υπουργείο Εξωτερικών, που να μπορεί να είναι οργανωμένο στην κατεύθυνση τού να αντιμετωπίζει τις προκλήσεις της εποχής που έρχεται. Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ολοκληρώθηκε η τρίτη συνεδρίαση, η συζήτηση επί των άρθρων του νομοσχεδίου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».

Η δεύτερη ανάγνωση έχει προγραμματιστεί για την προσεχή Τετάρτη στις 10.00΄ το πρωί, πάλι εδώ στην αίθουσα της Γερουσίας.

Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ.Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης),Αυγερινοπούλου Διονυσία, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Τέλος και περί ώρα 18.15’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**